Ομολογία Γιάννη Πλατογιάννη – ΕΑΕΠ Λέσβου\nΚήρυγμα Ευαγγελίου 4 Ιουλίου\nHome > Ομολογίες > Ομολογία Γιάννη Πλατογιάννη\nΟμολογία Γιάννη Πλατογιάννη\n“Ο δε είπε· Τα αδύνατα παρά ανθρώποις είναι δυνατά παρά τω Θεώ.” Λουκάς ιη’ 27\n-Αδελφέ Γιάννη ευχαριστούμε τον Θεό για την ευκαιρία αυτή που έχουμε να ακούσουμε την ομολογία σας. Πείτε μας για τα παιδικά σας χρόνια.\n-Ναι. Γεννήθηκα σε μια χριστιανική κατά κόσμο οικογένεια. Επειδή μεγαλώσαμε σε χωριό, βλέπαμε πολύ καλά την δημιουργία του Θεού, γιατί τα παιδιά του χωριού είναι πιο κοντά στην δημιουργία. Οι γονείς μας ήταν ορθόδοξοι και όταν λέμε ορθόδοξοι, πάντα κάθε Κυριακή πηγαίναμε στην εκκλησία. Συμμετείχαμε σε όλες τις εκδηλώσεις της ορθοδόξου εκκλησίας, βοηθούσαμε στο ψαλτήρι, βοηθούσαμε τον παπά και αυτό γινόταν κάθε Κυριακή.\n-Είναι πολύ σημαντικό αυτό γιατί βλέπουμε τους περισσότερους ανθρώπους να έχουν επαφή με τον Θεό μόνο το Πάσχα και τα Χριστούγεννα.\n-Ναι. Εμείς έτσι μεγαλώσαμε. Θεωρούσαμε ότι η εκκλησιά που βρήκαμε εκεί που γεννηθήκαμε ότι αυτή είναι η μόνη σωστή και δεν υπάρχει κάτι καλύτερο. Είμαστε τρία αδέρφια, εγώ είμαι δίδυμος με τον αδερφό μου τον Παναγιώτη, και ο αδερφός μου ο Στρατής είναι ο μεγαλύτερος κατά ενάμιση χρόνο, Το 1980 ο Στρατής πέρασε στο Πανεπιστήμιο της Θεσσαλονίκης σαν φυσικός. Μας γράφει εκείνη την χρονιά ένα γράμμα ότι γνώρισε τον Θεό, ότι τον άγγιξε ο Θεός, ότι αισθανόταν ωραία, έγραφε για την αναγέννηση. Και επειδή ο αδελφός μας ο Στράτης ήταν αριστούχος θεωρήσαμε ότι τα πολλά γράμματα τον φέρνουν σε μανία. Σαν να το παρακάνει δηλαδή όπως τα γράφει. Τον είδαμε και από κοντά και ενώ ήταν βίαιος και νευρικός είχε γίνει πραγματικός χριστιανός. Και εμείς το παραδεχτήκαμε αυτό γιατί τον ζήσαμε από κοντά, γιατί άλλο είναι να σου τα λέει αυτά τα πράγματα κάποιος που ζεις και άλλο κάποιος που δεν ξέρεις πώς φέρεται στο σπίτι του. Και είχε αλλάξει η ζωή του προς το καλύτερο και θαυμάσαμε, εγώ και ο αδελφός μου ο Παναγιώτης, ότι αυτά που έλεγε ήταν σωστά. Μετά πέρασα εγώ σαν λογιστής στην Λάρισα και ο Παναγιώτης πέρασε σαν δάσκαλος στην Μυτιλήνη. Στην Λάρισα με βοήθησε ο αδελφός μου ο Στρατής, πήγαμε μαζί, βρήκαμε μέρος που θα μείνω το νοικιάσαμε, μου έδειξε τότε που είναι η εκκλησία στην Λάρισα στην οποία πήγαινε. Και μάλιστα τότε είχαμε πάει μαζί στην Θεσσαλονίκη που είχε μια χριστιανική εκδήλωση κοντά στον Λευκό πύργο στην ΧΑΝΘ και ήταν το συγκρότημα “Οι Πάροικοι” που λένε τον ύμνο “Κάποια μέρα άκουσα για τον Χριστό”.Και μου άρεσε πολύ, αλλά έλεγα δεν έχω την δύναμη να αφήσω τον κόσμο, “ωραία είναι αυτά, αλλά πιο ύστερα όχι τώρα σαν νέος”. Και εκείνες τις μέρες είδα ένα όνειρο ότι ζούσα στις τελευταίες μέρες σαν την εποχή της αποκάλυψης που τότε γινόντουσαν πολλοί σεισμοί. Το όνειρο το είδα το 1981.\nΚαι ήταν στιγμές αποκάλυψης και καταλαβαίναμε ότι αν γίνει σεισμός είμαστε αδύναμοι, είναι κάτι που δεν μπορούμε να τα βγάλουμε πέρα και ήταν αργά να ζητήσω τον Θεό όπως λέει στην αποκάλυψη Και εν ταις ημέραις εκείναις θέλουσι ζητήσει οι άνθρωποι τον θάνατον και δεν θέλουσιν ευρεί αυτόν, και θέλουσιν επιθυμήσει να αποθάνωσι, και ο θάνατος θέλει φύγει απ’ αυτών (Αποκ. Θ’ 6). Και λέω, τώρα μπορώ να τον παρακαλέσω και να με ακούσει ο Θεός, τι θα γίνει στην περίπτωση που θα τον παρακαλέσω να με σώσει και θα απομακρύνεται ο Θεός; Α λέω, δεν θέλω να βρεθώ σε αυτή τη θέση γιαυτό θέλω να με βοηθήσεις. Και αφού ήρθαν τα Χριστούγεννα του ‘81 μετά πήγα πάλι στις 17 Ιανουαρίου του ‘82 στην εκκλησία στη Λάρισα που μου είχε δείξει ο αδελφός μου ο Στρατής και άκουσα ένα κήρυγμα από τον Ματθαίο κδ’ κεφάλαιο.\n-Τι σας έκανε να θέλετε να πάτε στην εκκλησία;\n-Έλεγα να δω τι είδους εκκλησία είναι γιατί έλεγα κάπου πρέπει να καταλήξω. Είχα δει και το όνειρο και είχα μια αναζήτηση και έναν φόβο μην είναι αργά, γιατί δεν είναι όποτε θέλω εγώ ο Θεός να πάω και έλεγα όσο μπορώ να κάνω κάτι. Και άκουγα το κήρυγμα και είπε αυτός που κήρυττε ότι αυτές τις μέρες θα γίνει σεισμός μεγάλος. Και με προκάλεσε, είπα καλά πως είναι αυτός σίγουρος ότι θα γίνει σεισμός; Αν δεν γίνει αυτοί που τον ακούν δεν θα τον θεωρήσουν ψεύτη; Και με ανάγκασε και είπα αν επαληθευτεί αυτό που είπες, όντως ο Θεός είναι εν τω μέσω σας. Την επόμενη μέρα 18 Ιανουαρίου μέρα Δευτέρα το απόγευμα, την ώρα που διάβαζα τα μαθήματα μου, μια φωνή μέσα μου λέει: τώρα αυτό που άκουσες εκεί θα γίνει, τώρα θα γίνει σεισμός. Και από την άλλη έλεγα άντε, σιγά μην γίνει. “Όχι θα γίνει τώρα” έλεγε η φωνή. Και γίνεται. 6.8 Ρίχτερ. Τότε είδα πόσο αδύναμοι είμαστε μπροστά στον Θεό. Τότε η τηλεόραση είχε δύο κανάλια. Σταμάτησε το πρόγραμμα και όλοι τρέχαμε. Μαζευτήκαμε στις πλατείες.\n-Τι συναισθήματα είχατε που έγινε αυτό που ακούσατε;\n-Το άκουσα, έλεγα, και έγινε! Τι θα κάνω τώρα; Ας τρέξω να σωθώ και βλέπουμε! Τρέχαν οι άνθρωποι φώναζαν και εγώ μέσα αυτούς και σταματήσαν τα πάντα. Και έρχεται στη θύμηση μου το όνειρο που είδα, οι σκηνές τις αποκάλυψης που έτρεχα και ήταν αργά. Και είπα τώρα τρέχω, αλλά είναι νωρίς. Ε αφού είναι νωρίς, θα πάω πάνω στο δωμάτιό μου και θα κάνω προσευχή. Και όταν πήγα είπα στον Θεό, ο,τι έγινε έγινε, δεν μπορώ να σε ακολουθήσω σαν νέος γιατί έχω τις επιθυμίες που έχουν όλοι οι νέοι αλλά θέλω να σε γνωρίσω και να μην χάσω την αιωνιότητα, βοήθησε με. Και μέσα στο δωμάτιο τότε άρχισα να κλαίω. Έκλαψα… αφθόνως. Πολύ έκλαιγα. Και ερχόταν μετάνοια γι’ αυτά που έκανα και άλλαξε η καρδιά μου. Δεν τα ήξερα καλά ότι αυτό είναι η αναγέννηση. Με την αύριο είχα αλλάξει και σταμάτησα τις κοσμικές επιθυμίες επειδή άλλαξα μέσα μου και χαράχτηκε στην καρδιά μου. Πήρα τηλέφωνο την επομένη τον Στρατή και μου είπε αυτό λέγεται αναγέννηση. Άλλαξα πορεία 180 μοιρών όχι επειδή μου το επέβαλλε κάποιος αλλά επειδή με ευχαριστούσε.\nΞεκίνησα να πηγαίνω στην εκκλησιά στην Λάρισα που είχε τότε λίγα άτομα. Μετά από δυο μήνες περίπου έστειλα ένα γράμμα που έλεγα αυτά στον αδελφό μου, τον δίδυμο, τον Παναγιώτη. Επειδή οι δίδυμοι είναι πολύ συνδεδεμένοι, μόνο με το γράμμα πίστεψε. Όταν ήταν να πάρει το γραμμα και το κρατούσε, είχε τόση χαρά που νοιαζόταν μην πάθει κάτι από την χαρά του. Και το διάβασε και χωρίς να πάει εκκλησία, αναγεννήθηκε. Οι γονείς ήταν αντίθετοι αλλά με τα χρόνια έγιναν και φίλοι μας. Δεν υπήρχαν τότε στην Μυτιλήνη αδελφοί και εκκλησία και πέρασε έτσι ο καιρός. Ώσπου, βρήκαμε κάποιες αδελφές στην Πηγή και ανταμώσαμε. Και κάναμε επί χρόνια συναθροίσεις. Τα αδέλφια μου φύγαν και έμεινα μόνος στην Λέσβο. Δεν είχα μεταφορικό μέσο και πήγαινα από την Συκαμιά στην Πηγή ή με οτοστόπ ή με μηχανάκι μια απόσταση που ήταν 100 χιλιόμετρα να πας και να έρθεις. Η παρουσία του Θεού δεν εξαρτάται από τα άτομα, αν έρθει η παρουσία του Θεού είναι πολύ όμορφα. Απολαμβάναμε τον Θεό. Σχεδόν όλες οι αδελφές ήταν ηλικιωμένες και κήρυττα εγώ αναγκαστικά ως ο μόνος άντρας. Μετά πήγα στον στρατό και ο Παναγιώτης διορίστηκε σαν δάσκαλος στο Κερατσίνι, πήγαινε στην εκκλησία της Νίκαιας και σε μια προσευχή βαπτίστηκε με Πνεύμα Άγιο. Εκείνος ήρθε στη Μυτιλήνη για τις διακοπές των Χριστουγέννων. Και μόλις τον είδα, είπα εγώ σε αυτόν ότι βαπτίστηκες στο Πνεύμα το Άγιο, χωρίς να μου πει αυτός τίποτα. Και ήθελα και εγώ. Και κάναμε στις 24 Δεκεμβρίου μαζί προσευχή και έκανε προφητεία “Αύριο Γιάννη θα λάβεις το Πνεύμα το Άγιο”. Πάμε Χριστούγεννα και οι τρεις μας σε ένα αγροτικό σπίτι που έχουμε σαν εξοχικό και κάνουμε προσευχή. Κάνουμε μια ώρα, τίποτα. Συνεχίζουμε αφού ανάψαμε μια φωτιά αφού έκανε κρύο, και μου έλεγε ο Παναγιώτης “Δόξαζε τον Θεό και θα δεις τι θα γίνει”. Ενώ είχε χρησιμοποιήσει ο Θεός εμένα για να αναγεννηθεί ο Παναγιώτης, τώρα χρησιμοποιεί αυτόν για να βαπτιστώ στο Άγιο Πνεύμα. Και εκεί που δόξαζα τον Θεό μίλησα Ρωσικά, ήρθε το Άγιο Πνεύμα με δύναμη και ενώ μιλούσα λέω ελληνικά εν Πνεύματι “Αλληλούια λέω δια Πνεύματος Αγίου για να μπορώ να νικώ τον εχθρό που με κατακτά”. Δεν ήξερα εγώ να προσευχηθώ έτσι.\n-Πως ήταν το διάστημα εκείνο που η μόνη σας επαφή με αδελφούς ήταν μόνο με ηλικιωμένες γυναίκες;\n-Το συνήθισα κιόλας μπορώ να πω αλλά επίσης όταν η παρουσία του Θεού είναι έντονη και γεύεσαι καλά τον Θεό δεν υποφέρεις. Βίωσα, αναγκαστικά λόγω της περίστασης, ότι άμα είσαι πληρωμένος με Πνεύμα Άγιο δεν βλέπεις σε αυτά. Ενώ τώρα μπορεί να είμαστε πολλοί και να μην είμαι πληρωμένος με Πνεύμα Άγιο, πρώτα ήμασταν δύο και τρεις και ο Θεός ήταν πλούσια μέσα μας. Απολαμβάναμε τον Θεό. Αργότερα, το 1987, προστέθηκε η οικογένεια Σπανέλλη και ξεκίνησε σιγά σιγά να δημιουργείται η εκκλησία.\n– Είχατε παντρευτεί μέχρι τα εγκαίνια της εκκλησίας;\n-Όχι. Μάλιστα, είχαν παντρευτεί όλοι οι νέοι που είχαν προστεθεί και μετά εγώ. Αλλά πάντα ο Θεός εργάζεται το καλύτερο. Παντρεύτηκα μετά από 11 χρόνια. Το 1992 ήρθε η γυναίκα μου η Ειρήνη στην εκκλησία και ήταν από ευαγγελική εκκλησία. Είχε δοθεί καλή μαρτυρία στον ποιμένα μας επίσης τότε για εμάς. Παντρευτήκαμε στην Θεσσαλονίκη. Κάναμε μαζί ένα παιδί την Εύη.\nΕίχαμε και τις δοκιμασίες μας στην πορεία της ζωής μας. Οι δυσκολίες των χριστιανών έρχονται για καλό. Αρκεί τις δυσκολίες που θα έρθουν στην ζωή μας να τις περάσουμε με τον Χριστό γιατί αυτό θα μας δυναμώσει και θα μας κάνει καλά. Είχαμε μία εγκυμοσύνη πριν την κόρη μας την Εύη και είχαμε μια αποβολή στον 3ο μήνα. Αυτή εντάξει, δεν ήταν αρκετά προχωρημένη εγκυμοσύνη. Στην 3η εγκυμοσύνη στον 8ο μήνα, έγινε συστροφή ομφάλιου λώρου και το παιδί πέθανε μέσα στην κοιλιά. Το κατάλαβε ότι δεν κινούταν και πήγε στο νοσοκομείο. Εγώ εντωμεταξύ είχα να κάνω εκείνη την ώρα παρακέντηση λόγω της αρθρίτιδας. Θα μου έπαιρνε το υγρό που είχε μαζευτεί στο γόνατο. Τότε η αρθρίτιδα ήταν σε ένταση. Ενώ ο γιατρός ετοιμαζόταν να κάνει αυτό με πήρε τηλέφωνο η Ειρήνη και μου είπε ότι είναι στο νοσοκομείο. Είπα στο γιατρό ότι πρέπει να φύγω και έφυγα. Και όταν πήγα στο νοσοκομείο μου λένε οι γιατροί ότι πέθανε το μωρό. Ήθελε η γυναικολόγος να γεννήσει φυσιολογικό το παιδί και το γέννησε.\n-Πως διαχειριστήκατε αυτό που έγινε ως προς τον Θεό;\n-Είπαμε εντάξει, δεν ήθελε να μας το δώσει, στεναχωρηθήκαμε και συνεχίσαμε την πορεία μας. Ο,τι και να ρθει στη ζωή μας καλό θα μας κάνει να μην τα βάλουμε με τον Χριστό. Ασχολείται με εμάς και είναι τιμή μας. Και αυτά που ετοίμασε ο Χριστός δεν φτάνουν σε καρδιά ανθρώπου. Και να μην μας επηρεάζει η κατάσταση των άλλων ανθρώπων, αν πιστεύουν οι άλλοι αν υπάρχουν πολλοί, αν υπάρχουν χαρίσματα το πιο ωραίο είναι να ζει κάποιος στην παρουσία του Θεού. Όταν είμαστε στην παρουσία του Θεού είμαστε οι πιο ευτυχισμένοι άνθρωποι γιατί εμείς οι ίδιοι το γευόμαστε. Ας μην βλέπουμε τι κάνουν οι άλλοι αλλά ας δούμε εμείς τι θα κάνουμε\n-Επειδή ξέρουμε ότι μέχρι σήμερα σας ταλαιπωρεί αυτή η ασθένεια της αρθρίτιδας πείτε μας περισσότερα για την αρθρίτιδα και πως την διαχειρίζεστε ως χριστιανός.\n-Η αρθρίτιδα όπως το λέει η λέξη είναι όπου υπάρχει άρθρωση. Όπου λυγίζει κάτι ή κινείται υπάρχει πρόβλημα. Και η αρθρίτιδα είναι αυτό-άνοσο νόσημα. Ο οργανισμός μου δηλαδή νομίζει πως έχει ένα εχθρό και τα αντισώματα στρέφονται στον εαυτό μου επάνω και δημιουργούν φλεγμονές. Αυτό κάνει ο οργανισμός. Δεν μπορείς να τα βρεις τα αρθριτικά, μπορεί μια μέρα να μην πονάς καθόλου και μια άλλη μέρα να πονάς πολύ. Και επειδή εγώ δεν έκανα θεραπείες και δεν έπαιρνα τίποτα, γιατί όπως είπα με αυτά τα φάρμακα δεν μπορείς να κάνεις παιδί, η αρθρίτιδα είχε χειροτερέψει. Και εκτός από τους πόνους, πώς είναι όταν έχεις καιρό να παίξεις μπάλα και πιάνεσαι; Κάπως έτσι είναι. Και εκτός από αυτό πρήζονται και μένουν σημάδια. Κάνεις και πυρετό που χαλά η διάθεση σου. Και όταν είναι σε έξαρση η αρθρίτιδα κυρίως τα γόνατα είναι τόσο ζεστά που βρέχεται το παντελόνι από την φλεγμονή. Και το ποτήρι επίσης για να το πιάσω δεν μπορούσα να το πιάσω, ούτε να οδηγήσω. Λέμε άμα σε πιάσει η αρθρίτιδα πολύ. Πάντα, όμως, τα προβλήματα, όταν δεν προέρχονται από δικά μας λάθη αλλά για δοκιμασία μας κάνουν μεγάλο καλό. Και ειλικρινά, ευγνωμονώ τον Θεό που επέτρεψε να έχω αυτή την ασθένεια γιατί αυτή με έκανε να στραφώ πιο καλά στον Χριστό και να στηριχτώ πιο πολύ σ’ αυτόν.\nΕνώ ο άνθρωπος, να μιλήσω για τον εαυτό μου, όταν πάνε όλα καλά μπορεί να φερθώ αχάριστα ή να ξεχάσω τον Θεό. Ενώ με αυτή την αρρώστια έρχομαι πιο κοντά στον Θεό. Όχι ότι δεν ζητώ να θεραπευτώ, αλλά απλώς επειδή ακόμη έχω αυτό το πρόβλημα, το εκμεταλλεύομαι με θετικές σκέψεις και λέω ότι αυτό με κάνει να πλησιάσω πιο κοντά τον Θεό. Και έχει έναν ύμνο που λέει βοήθησε με στον πόνο να σε υμνώ. Όταν αντιμετωπίζουμε τις δοκιμασίες όπως θέλει ο Θεός αποκτάμε υπομονή και η υπομονή εργάζεται έργο τέλειο.\n-Αδελφέ, κλείνοντας, καθώς είστε υπεύθυνος στους νέους στην εκκλησία της Μυτιλήνης έχετε κάποιο ιδιαίτερο μήνυμα για τους νέους;\n-Επειδή νέος ακολούθησα τον Χριστό γιαυτό και καταλαβαίνω τους νέους. Δεν μπορεί κάποιος αν πιστέψει σε μεγάλη ηλικία στον Χριστό να καταλάβει τους νέους. Αυτό που πρέπει να κάνουμε όλοι όχι μόνο οι νέοι είναι να βάλουμε τον Χριστό στην πρώτη θέση και τα ανθρωπίνως δύσκολα θα γίνουν εύκολα. Και μόνο στους νέους λέει ο Λόγος του Θεού ότι είναι ισχυροί και έχουν μέσα τους τον λόγο του Θεού και νικήσατε τον πονηρό. Ενώ φαίνεται ότι δεν μπορούν να τον νικήσουν οι νέοι ο Λόγος του Θεού λέει ότι θα τον νικήσουν. Ο νέος όταν πάρει δύναμη από τον Θεό είναι πιο ισχυρός από τον οποιοδήποτε.\nΚατα Ματθαιον κβ’ 1-14\nΨαλμοι λζ 1-9\nΚατά Λουκάν ιη’ 1-30\nCopyright © 2022 ΕΑΕΠ Λέσβου. Powered by Evangelized Network


Το ιστολόγιο ενός Μαθηματικού και όχι μόνο...: Διόρθωση οφειλόμενη....\nΔεν έγραψα χτες όλα τα ονόματα των μαθητών και μαθητριών του σχολείου μας που πήραν μέρος στο διαγωνισμό γρίφων και λογικής των εκπαιδευτηρίων ΕΚΠΑΙΔΕΥΤΙΚΗ ΑΝΑΓΕΝΝΗΣΗ. Επανορθώνω σήμερα, όπως οφείλω.....\nΤην 1η διακριθείσα ομάδα αποτελούσαν οι μαθήτριες\nΤην 2η διακριθείσα ομάδα αποτελούσαν οι μαθητές\nκαι η μαθήτρια Καραγιάννη Μαρίνα.\nΚαι πάλι συγχαρητήρια σε όλα τα παιδιά!!!\nΑναρτήθηκε από Δημήτρης Σπυρόπουλος στις 9:38 π.μ.\nΛεπτομέρειες για το μαθητικό διαγωνισμό ταινιών\nΤο έγγραφο του Υπουργείου μας για το μαθητικό διαγ...\nΌταν πετάς από ψηλά μοιάζει η Ελλάδα μας με μια ζω...


«Παγώνει» για 6 μήνες ο ΦΠΑ στα νησιά του Αιγαίου που δέχονται πρόσφυγες - tsolias.net - Τελευταίες ειδήσεις - viral news\nHome / Greek Viral News / thinknews / «Παγώνει» για 6 μήνες ο ΦΠΑ στα νησιά του Αιγαίου που δέχονται πρόσφυγες\n«Παγώνει» για 6 μήνες ο ΦΠΑ στα νησιά του Αιγαίου που δέχονται πρόσφυγες\nΤετάρτη, Δεκεμβρίου 20, 2017 Greek Viral News, thinknews\nΤην απόφαση να παραμείνει ως έχει – χωρίς να αυξηθεί – ο ΦΠΑ στα 5 νησιά του Αιγαίου που δέχονται το κύριο βάρος των προσφυγικών μεταναστευτικών ροών ανακοίνωσε το υπ. Οικονομικών.\nΣύμφωνα με την ανακοίνωση, θα υπάρξει επίσης και έκτακτο κοινωνικό αντιστάθμισμα έως το τέλος του 2017 στους νησιώτες που χάνουν την έκπτωση του ΦΠΑ\n«H κυβέρνηση αναγνωρίζοντας τα ιδιαίτερα προβλήματα που αντιμετωπίζουν τα νησιά συμφώνησε με τους θεσμούς την παράταση του μέτρου των ειδικών συντελεστών ΦΠΑ για τη Λέσβο, Χίο, Σάμο, Κω και Λέρο, μέχρι την 30/6/2018» αναφέρει το ΥΠΟΙΚ.\nΣτα υπόλοιπα νησιά, στα οποία καταργούνται οι ειδικοί συντελεστές ΦΠΑ την 31/12/2017, θα δοθεί, στο τέλος αυτού του χρόνου (2017), έκτακτο κοινωνικό αντιστάθμισμα, για το ύψος του οποίου θα λαμβάνονται υπόψη κοινωνικά και οικονομικά κριτήρια. Η διαδικασία υλοποίησης του μέτρου αυτού θα ανακοινωθεί άμεσα από το Υπουργείο Οικονομικών.\n«Βούληση της κυβέρνησης είναι να εφαρμόσει πραγματικά μέτρα που να αντιμετωπίζουν τα χρόνια και εγγενή προβλήματα που συνεπάγεται η νησιωτικότητα. Με αυτή τη λογική, αποφασίστηκε από το δεύτερο μισό του 2018 να εφαρμοστεί και το μέτρο του “μεταφορικού ισοδύναμου” στη Νησιωτική Ελλάδα» τονίζει ακόμη το υπ. Οικονομικών.\nΤο μεταφορικό ισοδύναμο θα εναρμονίζει το κόστος μετακίνησης επιβατών και εμπορευμάτων, από και προς τα νησιά, σε σχέση με το κόστος των χερσαίων μετακινήσεων. Για το σκοπό αυτό θα συνυπολογιστούν αντικειμενικοί δείκτες, όπως η τιμή της χερσαίας μεταφοράς ανά χιλιόμετρο, που θα βοηθούν στην ισοτιμία του δυσανάλογου κόστους θαλάσσιας μεταφοράς, σε σχέση μ’ αυτό της χερσαίας.\nΟπως εξηγείται, το μέτρο αυτό θα χρηματοδοτηθεί από πόρους του Προγράμματος Δημοσίων Επενδύσεων και θα διασφαλίζει την ισοστάθμιση του κόστους μεταφοράς με αυτό της ηπειρωτικής Ελλάδας.\nΓια τη διασφάλιση της επιτυχίας του μέτρου και την πραγματική ελάφρυνση των νησιωτών από τα μεταφορικά κόστη, θα αναπτυχθεί και Παρατηρητήριο Τιμών, το οποίο θα διασφαλίζει τη μεταφορά του οφέλους στον τελικό καταναλωτή. Το μεταφορικό ισοδύναμο, ήταν αίτημα δεκαετιών των νησιωτών, αποτελώντας πραγματικό αντιστάθμισμα στο κόστος που επιφέρει η Νησιωτικότητα.\n«Η παραπάνω δράση θα αποτελέσει συνέχεια του πλέγματος των νησιωτικών πολιτικών που έχουν ήδη αρχίσει να εφαρμόζονται, όπως το Ειδικό Αναπτυξιακό Πρόγραμμα για την ενίσχυση των περιφερειών του Βορείου και Νοτίου Αιγαίου» καταλήγει το ΥΠΟΙΚ στην ανακοίνωσή του.\nThe post «Παγώνει» για 6 μήνες ο ΦΠΑ στα νησιά του Αιγαίου που δέχονται πρόσφυγες appeared first on Think News.


Skaki64 | A Modern Guide to Checkmating Patterns | Vladimir Barsky\nΑρχική σελίδαΣκακιστικα ΒιβλιαΜεσον - ΑυτοβελτιωσηA Modern Guide to Checkmating Patterns: Improve Your Ability to Spot Typical Mates\nΈνας σύγχρονος οδηγός που έχει σαν στόχο να βελτιώσει την ικανότητα του αναγνώστη να αντιλαμβάνεται τα μοτίβα ματ.\nA Modern Guide to Checkmating Patterns: Improve Your Ability to Spot Typical Mates ποσότητα\nΚωδικός προϊόντος: 02590 Κατηγορίες: Μεσον - Αυτοβελτιωση, Σκακιστικα Βιβλια, Τακτικα - Συνδυασμοι\nΤο ματ είναι ο σκοπός του παιχνιδιού. Η εύρεση του σωστού συνδυασμού γεμίζει με ικανοποίηση τον σκακιστή. Αλλά πώς μπορείς να τον βρεις όταν βρίσκεσαι πάνω από τη σκακιέρα κι ο χρόνος τρέχει;\nΣ’ αυτόν τον οδηγό ο International Master Vladimir Barsky διδάσκει μία μέθοδο που διδάχθηκε από τον δικό του δάσκαλο και μέντορα, Viktor Khenkin (1923-2010). Η μέθοδος αυτή βασίζεται σε μία εξαιρετική ταξινόμηση των διαφόρων θεμάτων του ματ. Απευθύνεται σε μία ευρεία γκάμα σκακιστών που θα βρουν ένα σπουδαίο εργαλείο. Επίσης, θα κατανοήσουν καλύτερα να αναγνωρίζουν τις εικόνες όταν αυτές προκύπτουν στις παρτίδες τους.\nΤο βιβλίο αυτό περιλαμβάνει 1.000 παραδείγματα (τα 850 από αυτά είναι με τη μορφή ασκήσεων), όπου ο Barsky χρησιμοποιεί θέσεις από παρτίδες που παίχτηκαν τον 21ο αιώνα. Η επιλογή των παραδειγμάτων έγινε με μεγάλη προσοχή, ενώ αναλύονται με κατανοητό τρόπο οι τυπικές τεχνικές που απαιτούνται για να φτάσεις τον στόχο σου.\nΤο συγκεκριμένο βιβλίο δεν είναι ένα ακόμη βιβλίο ασκήσεων. Αποτελεί ένα καλά οργανωμένο εγχειρίδιο με πολύ μεγάλη χρηστικότητα. Το να βρεις το ματ δεν είναι πυρηνική φυσική, αλλά θα χρειαστεί να μάθεις πώς θα το βρίσκεις. Αυτό ακριβώς μας διδάσκει ο Vladimir Barsky.\nΟ Vladimir Barsky γεννήθηκε το 1969 και είναι International Master, καταξιωμένος προπονητής και πολύ γνωστός αρθρογράφος και συγγραφέας που ζει στη Μόσχα.\nΔώστε πρώτος μία αξιολόγηση “A Modern Guide to Checkmating Patterns: Improve Your Ability to Spot Typical Mates” Ακύρωση απάντησης


Έτοιμοι για Το Πάρκο των Θαυμάτων; - Cosmopoliti.com – Χριστίνα Πολίτη\nHome > Κουλτούρα > Μεγάλη Οθόνη > Έτοιμοι για Το Πάρκο των Θαυμάτων;\nΈτοιμοι για Το Πάρκο των Θαυμάτων;\nΤο Πάρκο των Θαυμάτων (Wonder Park): Μια 8χρονη με ταλέντο στις μηχανολογικές εφευρέσεις δημιουργεί με τη φαντασία της ένα εντυπωσιακό λούνα παρκ που όμως, όπως ανακαλύπτει, ζωντανεύει. Όταν το αγαπημένο της πάρκο κινδυνεύσει, μόνο εκείνη μπορεί να σώσει τη δημιουργία της με τη βοήθεια της ασταμάτητης φαντασίας της και των πολύ ξεχωριστών φίλων της.\nΟι Νέμεκ και Άπελμπαουμ θέλουν να θυμίσουν στους μικρούς και μεγάλους θεατές της ταινίας ότι η θύμηση κάποιου ανθρώπου που δεν μπορούμε να έχουμε κοντά μας μπορεί να μας παρηγορεί μέχρι εκείνος να επιστρέψει. «Ακόμα και στις πιο δύσκολες στιγμές, οι ευχάριστες μνήμες μας βοηθάνε να γίνουμε καλύτεροι. Πρέπει να τις κρατάμε σφιχτά στην καρδιά μας. Το σκοτάδι είναι μέρος της ζωής και υπάρχει για να εκτιμάμε το φως», σχολιάζει ο Νέμεκ.\nWonder ParkΤο Πάρκο των Θαυμάτων\n2019/03/12 στις 13:12\nΣτα παιδικά, από 10 χρονών και μετά, καλό είναι να τα βλέπεις στην αυθεντική έκδοση


O Πασκάλ Ντόναχιου εξελέγη νέος πρόεδρος του Eurogroup – System.Ellas.News\nO Ιρλανδός υπουργός Οικονομικών, Πασκάλ Ντόναχιου, εξελέγη το απόγευμα της Πέμπτης 9 Ιουλίου νέος πρόεδρος του Eurogroup. Θα αντικαταστήσει τον Μάριο Σεντένο, ο οποίος είχε ανακοινώσει ότι δεν επιθυμούσε να διεκδικήσει δεύτερη θητεία.\n«Η οικονομία της Ιρλανδίας είχε πολλές επιτυχίες, αλλά βρέθηκε αντιμέτωπη και με πολλές προκλήσεις. Θέλω να χρησιμοποιήσω αυτό, αλλά και την εμπειρία μου έτσι ώστε να διαβεβαιώσω ότι το Eurogroup θα διαδραματίσει σημαντικό ρόλο στην οικοδόμηση μιας ολοκληρωμένης ανάκαμψης», είχε δηλώσει ο Ντόναχιου πριν τη διαδικασία.\nΣύμφωνα με το ΑΠΕ-ΜΠΕ, η ψηφοφορία ξεκίνησε στις 18:00 ώρα Βρυξελλών. Ωστόσο, ο πρώτος γύρος για την ανάδειξη του νέου προέδρου ολοκληρώθηκε χωρίς αποτέλεσμα, αφού κανείς από τους τρεις υποψηφίους δεν κατάφερε να συγκεντρώσει τις απαιτούμενες δέκα ψήφους.\nΑπό τον δεύτερο γύρο αποσύρθηκε ο υπουργός Οικονομικών του Λουξεμβούργου, Πιερ Γκραμένγκα, που συγκέντρωσε τις λιγότερες ψήφους και αναμετρήθηκαν η Ισπανίδα Νάντια Καλβίνιο με τον Πασκάλ Ντόναχιου, με τελικό νικητή τον Ιρλανδό πολιτικό.\nEurogroup, εξελέγη, νέος , +4 Ντόναχιου Πασκάλ Πρόεδρος του ΤΕΛΕΥΤΑΙΑ ΝΕΑ


Βασίλης Κεκάτος: Ο Κεφαλονίτης σκηνοθέτης στα 25 νέα πρόσωπα που θα συζητηθούν το 2019! | Kefalonia Magazine\nΑρχική Life Style Βασίλης Κεκάτος: Ο Κεφαλονίτης σκηνοθέτης στα 25 νέα πρόσωπα που θα συζητηθούν...\nΒασίλης Κεκάτος: Ο Κεφαλονίτης σκηνοθέτης στα 25 νέα πρόσωπα που θα συζητηθούν το 2019!\nΠάνος Παπαδόπουλος, ηθοποιός\nΣτα 25 του χρόνια ο απόφοιτος της δραματικής του Εθνικού υπήρξε υποψήφιος για Βραβείο Χορν 2018 για το «Έξυπνο Πουλί» του Φεϊντό σε διασκευή-σκηνοθεσία Μάνου Βαβαδάκη και Γιώργου Κατσή. Έχει συνεργαστεί με τον Δημήτρη Λιγνάδη και τον Γιάννη Κακλέα. Το 2018 τον είδαμε με τον Γιώργο Παπαγεωργίου στον «Επιθεωρητή» του Γκόγκολ στο «Skrow» σε διασκευή που έκαναν από κοινού. Αλλά και στο «Λεόντιος και Λένα» του Μπύχνερ, στο Θέατρο Σφενδόνη σε σκηνοθεσία Γιώργου Κατσή. Ακολούθησε το «Γελώντας άγρια» του Κρίστοφερ Ντουράνγκ μαζί με τη Νάνσυ Μπούκλη στο ΘτΝΚ υπογράφοντας από κοινού τη σκηνοθεσία.\nΠάνος Παπαδόπουλος © Giannoula Banasiou\nΌλγα Αλεξοπούλου, © Monique Jacques\nΌλγα Αλεξοπούλου, ζωγράφος & street artist\nΣτο επιστημονικό εργαστήριο όπου ανακαλύφθηκε το πλουτώνιο, η σκοτεινή ενέργεια και η επιτάχυνση του σύμπαντος, η ζωγράφος και street artist Όλγα Αλεξοπούλου μόλις δημιούργησε «το μπλε του μέλλοντος», σε μια ένωση νανοτεχνολογίας και τέχνης. Το Quantum Blue είναι ένα καθαρό χρώμα που θυμίζει το φως της ημέρας κατά την «μπλε ώρα», δηλαδή το σύντομο λυκόφως μετά το ηλιοβασίλεμα ή το λυκαυγές λίγο πριν την ανατολή του ηλίου. Η χρωστική είναι φτιαγμένη από κβαντικές κουκκίδες. Πρόκειται για μία δική της ιδέα που εκτελέστηκε από τον καθηγητή Πολ Αλιβιζάτο, επιστήμονες νανο-τεχνολογίας του Εθνικού Εργαστηρίου Lawrence Berkeley και με την εξαιρετικά σημαντική συμβολή της ειδικής στις χρωστικές ουσίες Μαρίας Χατζηδάκη, καθηγήτριας στο Πανεπιστήμιο Δυτικής Αττικής. Το 2019 το Quantum Blue θα εκτεθεί για πρώτη φορά στην Ultra SuperNew γκαλερί στο Τόκιο σε επιμέλεια Naomi Hirano, ενώ τον Σεπτέμβρη η έκθεση θα έρθει στην Αθήνα στο Μουσείο Ηρακλειδών σε επιμέλεια της Ίριδας Κριτικού.\nKiminο ή Δημήτρης Τζέτζας, Ανδρέας Χαλικιάς, Νικόλας Πάσσαρης\nΚΙΜΙΝΟ, ομάδα σκηνοθετών\nΚύμινο, όπως το μπαχαρικό, γιατί είναι μια ομάδα με πικάντικες ιδέες, αν και το κύμινο δεν είναι πικάντικο. Στην ουσία είναι 3 παλιοί συμμαθητές και film geeks, ο Δημήτρης Τζέτζας, ο Ανδρέας Χαλικιάς και ο Νικόλας Πάσσαρης, που σπούδασαν σκηνοθεσία στην Αμερική και γύρισαν στην Ελλάδα να εφαρμόσουν όσα έμαθαν. Τελικά, πήραν μια dslr στο χέρι και γύρισαν το βίντεο κλιπ της (βασίλισσας του σκληρού ήχου) Σάττι «Μάντισσα» και τα κλιπς των (ευαίσθητα λυρικών) Planet of Zeus. Τελευταία, δραστηριοποιούνται στον χώρο της διαφήμισης όπου προσπαθούν διαρκώς να γίνουν καλύτεροι σαν τον Τζουμαρού και να βγάζουν φρέσκιες και νόστιμες δουλειές. Τους αρέσουν τα βίντεο που έχουν ψωμί (και ψυχή και καλές ιδέες). Το καλό με την τριάδα είναι πως προσπαθούν να ενώσουν δημιουργικά διαφορετικές απόψεις και προσεγγίσεις και έτσι σκέφτονται την κάθε τους δουλειά σφαιρικά. Στα μελλοντικά τους σχέδια περιλαμβάνεται η παραγωγή δημιουργικού περιεχομένου για ταινίες μυθοπλασίας (έχουν ήδη μία με το όνομα «The Republic» στο ενεργητικό τους) και να σκηνοθετήσουν την πρώτη ελληνική σειρά για το NETFLΙX που θα τους καθιερώσει στα μάτια των καθηγητών τους στην Αμερική. Προσλαμβάνουν σεναριογράφους.\nΕιρήνη Φαναριώτη, ηθοποιός & σκηνοθέτρια\nΓεννημένη στο Αγρίνιο αποφοίτησε από τη Δραματική σχολή του Ωδείου Αθηνών το 2010 και τη Νομική Σχολή Αθηνών το 2011. Τον Ιανουάριο του 2015 ίδρυσε την ομάδα Terre de Semis και σκηνοθέτησε την πρώτη της παράσταση με τίτλο «Μεγάλοι Δρόμοι», βασισμένη σε δύο διηγήματα της Λένας Κιτσοπούλου. Στην πέμπτη κατά σειρά θεατρική της δουλειά ήρθε μαζί με την ομάδα της για πρώτη φορά αντιμέτωπη με ένα αρχαίο κείμενο, ανεβάζοντας «Αισχύλο» και το έργο «Χοηφόροι» στο Δώμα του ΘτΝΚ. Αυτή την περίοδο βρίσκεται σε πρόβες για την παράσταση «Ο αγνός εραστής» σε σκηνοθεσία Άρη Λάσκου.H SHANTY PAPAKOSTA EΙΝΑΙ ΜΟΛΙΣ 16 ΕΤΩΝ ΚΑΙ ΣΤΗΝ ΠΡΩΤΗ ΤΗΣ ΠΑΣΑΡΕΛΑ ΣΤΟ ΝΤΕΦΙΛΕ ΤΟΥ ΒΑΣΙΛΗ ΖΟΥΛΙΑ ΕΚΛΕΨΕ ΤΙΣ ΕΝΤΥΠΩΣΕΙΣ.\nShanty Papakosta, © Yiorgos Mavropoulos\nShanty Papakosta, μαθήτρια & μοντέλο\nΗ Shanty με την αριστοκρατική ομορφιά έχει κάτι από τη γοητεία του πατέρα της, του σπουδαίου πρωταθλητή στο άλμα εις ύψος Λάμπρου Παπακώστα, και της βραζιλιάνας μητέρας της Silvana Gaiolas, μιας μελαχρινής καλλονής που έκανε διεθνή καριέρα μοντέλου στις μεγάλες ευρωπαϊκές πρωτεύουσες τη δεκαετία του ’80. Η Shanty είναι το ένα από τα δύο κορίτσια της οικογένειας και αυτή τη στιγμή πηγαίνει στη Β΄ Λυκείου. Αυτοβιογραφείται με τον δικό της τρόπο: «Πρωταρχικός μου στόχος αυτή τη στιγμή είναι να περάσω στο πανεπιστήμιο. Για να το πετύχω, δίνω ιδιαίτερη βάση τόσο στα μαθήματα όσο και στον αθλητισμό και πιο συγκεκριμένα στον στίβο. Παρόλα αυτά βρίσκω χρόνο να ασχοληθώ με τη μουσική και το μόντελινγκ. Με το τελευταίο ασχολούμαι προς το παρόν ερασιτεχνικά. Πάντα με έλκυε ο χώρος της τέχνης και θεωρώ το μόντελινγκ μια μορφή τέχνης, γι’ αυτό και αποφάσισα να το δοκιμάσω. Η πρώτη δημόσια εμφάνισή μου στην πασαρέλα ήταν τον Μάρτιο του ’18 για τον σχεδιαστή Βασίλη Ζούλια. Είναι τιμή μου να δουλεύω για τον κάθε σχεδιαστή. Ο καθένας εκπροσωπεί με τον δικό του τρόπο ένα διαφορετικό στιλ, οπότε μου είναι πολύ δύσκολο να διαλέξω ποιος μου αρέσει περισσότερο. Τελευταία βρίσκω πολύ ενδιαφέροντα τον τρόπο που παρουσιάζει τις κολεξιόν του ο Karl Lagerfeld, όποτε θα ήθελα πολύ μια μέρα να παρουσιάσω επίδειξή του. Το αγαπημένο μου μοντέλο είναι η Gisele Bundchen για τη δυναμικότητά της στο catwalk και την ικανότητα της να “μιλάει” μέσα από τις φωτογραφίες. Για το 2019 πρώτα απ’ όλα θέλω να είμαι ευτυχισμένη και να περιτριγυρίζομαι από ανθρώπους που αγαπώ».\nΑντιγόνη Τσαγκαροπούλου, © Stella Mouzi\nΑντιγόνη Τσαγκαροπούλου, καλλιτέχνιδα & ακτιβίστρια\nΕίναι μια fluffy καλλιτέχνιδα. Φτιάχνει μεγάλες χνουδωτές, συμμετοχικές εγκαταστάσεις με λούτρινα υβρίδια και gender/age-fluid πλασματάκια. Εμπνέεται από queer φεμινιστικές αφηγήσεις, παιδικές ιστορίες και drag queens & kings, γράφει αυτοβιογραφικά ποιήματα και τα εξομολογείται στις φίλες της. Η τελευταία της δουλειά είναι το «Fluffy Library», ένα μεγάλο project στον πολιτιστικό οργανισμό AtoposCVC που διαρκεί για έναν ολόκληρο χρόνο με την υποστήριξη του NEON grants. Το «Fluffy Library» είναι μια συμμετοχική χνουδωτή εγκατάσταση και παράλληλα ένας χώρος συνάντησης, δράσεων και αφηγήσεων γύρω από ζητήματα ταυτότητας, φύλου, σεξουαλικότητας και συμβίωσης. Tον Νοέμβριο του 2018 μικρά φλαφάκια της ταξίδεψαν στο Βερολίνο, προσκεκλημένα από τη φεμινιστική πλατφόρμα Curated by Girls για ένα workshop-installation με θέμα τη γυναικεία χειραφέτηση και με τίτλο «Between Us Girls». Πρόσφατα συμμετείχε στην 6η Μπιενάλε της Θεσσαλονίκης, στην 10η Μπιενάλε του Βερολίνου σε συνεργασία με την καλλιτέχνιδα Fabiana Faleiros στο KW Institute of Contemporary Art και στο A.S.F.A bbq με τίτλο «The Garden of Dystopian Pleasures». Θα τη βρεις να κάνει παρέα με υβριδικά λαγουδάκια, τριχωτές γοργόνες και δεινοσαύρους που κάνουν rollers.\nThe Jumpin’ Bones, © Γιώργος Παντελιάς\nThe Jumpin’ Bones, συγκρότημα\nH Αθήνα έχει τα blues και φταίνε οι Jumpin’ Bones. Με αυθεντικό Rhythm ’n Blues ήχο που ίσως να μην περίμενες πως θα βρεις στη δική μας πόλη και μία μαγνητική σκηνική παρουσία, το συγκρότημα που δημιουργήθηκε την άνοιξη του 2014 έχει ήδη καθιερωθεί ως ένα από τα πιο σημαντικά της ελληνικής blues σκηνής. «Αυτό το τραγούδι έχει να κάνει με το σεξ» ανακοινώνει ο lead singer Ορέστης Τσικούρης, πριν ξεκινήσει ένα από τα δυνατά original κομμάτια του δίσκου τους. «Marrow» και η μουσική είναι τόσο ανεβαστική που κανείς δεν έχει χρόνο να νιώσει αμηχανία πριν ζητήσει από τον διπλανό του να χορέψουν. Το «Marrow» αποτελείται από έξι δικές τους συνθέσεις και μία διασκευή. Γρήγορα απέσπασε πολύ θετικές κριτικές από περιοδικά και site του εξωτερικού όπως τα Blues Blast Magazine (USA), Blues Matters (UK), και Bluesnews (DE) καθώς και από αντίστοιχα ελληνικά. Έτσι από το 2017 το album με δυο «bonus tracks» κυκλοφορεί εντός και εκτός συνόρων σε βινύλιο από την Ikaros Records. Επίσης αν τους ζητήσεις να τραγουδήσουν το «happy birthday» σε εορτάζουσα φίλη που είναι μακριά, θα το κάνουν και θα βάλουν ολόκληρο το κοινό να κάνει τις δεύτερες.\nΚωνσταντίνος Σκουρλέτης, σκηνογράφος\nΜας άφησε άφωνους με τα σκηνικά και τα κοστούμια για τη «Βασίλισσα των Ξωτικών» στην Εναλλακτική Σκηνή της Λυρικής Σκηνής. Σπούδασε στη Σχολή Καλών Τεχνών στο Αριστοτέλειο. Συμμετείχε σε διάφορα καλλιτεχνικά εργαστήρια, όπως το «Action Calling» της Ακαδημίας Καλών Τεχνών της Ματσεράτας (Ιταλία), στο Inspire 2013 – Metamorphosis και στο Inspire 2014 – Effective Spaces που πραγματοποίησε στο Μακεδονικό Μουσείο Σύγχρονης Τέχνης. Έχει παρουσιάσει δουλειά του στο Μουσείο Άλεξ Μυλωνά, στο ΤAF κ.α. Είναι μέλος της καλλιτεχνικής ομάδας bijoux de kant και ως σκηνογράφος έχει συνεργαστεί με το Φεστιβάλ Αθηνών και Επιδαύρου, το Μέγαρο Μουσικής Αθηνών, το Θέατρο της Οδού Κυκλάδων – Λευτέρης Βογιατζής κ.ά.\nKατερίνα Πετσατώδη, © Andreas Simopoulos\nKατερίνα Πετσατώδη, Σκηνοθέτρια\nΈχοντας σημαντική δουλειά πίσω της με το ΚΘΒΕ, η ταλαντούχα καλοτεχνίτισσα του Αριστοτέλειου συνεργάζεται εδώ και 5 χρόνια με τη Λυρική και συνεπέγραψε φέτος το μουσικό παραμύθι της Λένας Πλάτωνος «Το Αηδόνι του Αυτοκράτορα» που αγαπηθηκε αμέσως από το κοινό στην Εναλλακτική Σκηνή της ΕΛΣ. Συνδυάζοντας όπερα και animation, με έμπνευση, φαντασία και ευρηματικότητα, συνέβαλε στο πιο παραμυθένιο ταξίδι του 2018 που θα συνεχίσει την πορεία του και την επόμενη χρονιά.\nThe Steams, συγκρότημα\nΤο 2018 ήταν μια εύφορη χρονιά για τους psych rockers «The Steams». Το ντεμπούτο άλμπουμ τους «Wild Ferment», που κυκλοφόρησε τον Ιούνιο, εξαντλήθηκε και επανακυκλοφορεί σε λευκό βινύλιο. Το καλοκαίρι τούς βρήκε στα φεστιβάλ Saristra, Ziria και Vrisi Tirnavou, ακολούθησε ο Σεπτέμβρης με μια διθυραμβική εμφάνιση στο six d.o.g.s καθώς και ένα support στο πλευρό των Lumerians στο Gagarin 205, το οποίο έλαβε τις θερμότερες κριτικές. Τον Νοέμβριο η μπάντα ολοκλήρωσε το πρώτο εγχώριο tour της ξεκινώντας από τον βορρά και καταλήγοντας στο Westside Festival της Πάτρας. Τέλος, τον Δεκέμβριο παίξανε το 1ο τους «arena gig» ανοίγοντας για τον Peter Murphy των Bauhaus στο Tae-Kwon-Do και αποχαιρετούν το ’18 με ένα ακόμα live στη σκηνή του six d.o.g.s. Για το 2019 έχουν στα σκαριά την επόμενη περιοδεία που θα λάβει χώρα πριν το καλοκαίρι και είναι στη φάση σύνθεσης νέου υλικού για το δεύτερο δίσκο.\nΓιώργος Καλογερόπουλος, μουσικός & σκηνοθέτης\nΜουσικός, στιχουργός και τραγουδιστής, συμμετείχε στο Φεστιβάλ Τραγουδιού Θεσσαλονίκης και συνεργάστηκε με σημαντικές ερμηνεύτριες και στιχουργούς. Παράλληλα ασχολείται με το θέατρο και μέχρι σήμερα έχει σκηνοθετήσει 5 παραστάσεις, παίζοντας σε τρεις εξ αυτών. Ανακάλυψε τον κόσμο του drag συμμετέχοντας την περασμένη άνοιξη στο «Faster than Light» στη Στέγη. Η παράστασή του «Γάμος» βραβεύτηκε με το ειδικό βραβείο genderf*ck αισθητικής στα Athens Queer Awards για τις έντονες εναλλαγές στα φύλα των χαρακτήρων. Έχει σκηνοθετήσει τον αδικοχαμένο Ζακ Κωστόπουλο στην παράσταση «ΚΤΕΛ για Κρέστενα». Η παράστασή του, «Ραγισμένες», εμπνευσμένη από το σύμπαν του Αλμοδοβάρ, θα ανέβει στο «Εμπρός» το Μάιο του 2019. Παράλληλα μαζεύει υλικό για νέο δίσκο, σκέφτεται να σκηνοθετήσει ένα κλασικό έργο χωρίς να επέμβει στο αρχικό κείμενο και ίσως πρωταγωνιστήσει για πρώτη φορά σε παράσταση υπό τις οδηγίες άλλου σκηνοθέτη.\nΦωτεινή Ζαγλάρα, φωτογράφος\nΗ σχέση της Φωτεινής με τη φωτογραφία ξεκίνησε όταν ήταν 20 ετών και αποφάσισε να πειραματιστεί με τα αυτοπορτρέτα, σαν έναν καινούργιο τρόπο έκφρασης και δημιουργίας. Πλέον μας προσκαλεί να ζήσουμε σκηνές μίας διαφορετικής πραγματικότητας μέσα από τον φακό της, παρουσιάζοντας φωτογραφίες και εικόνες που μοιάζουν σαν goth παραμύθι. Μέσα από τον λογαριασμό της στο instagram (foteinizaglara) μπορείς να κρυφοκοιτάξεις μερικές από τις πτυχές του εσωτερικού της κόσμου και να μαγευτείς από εικόνες που συνδυάζουν τη φαντασία με ένα πολύ έξυπνο concept, εξαιρετικό στήσιμο και σκηνοθεσία. Η λέξη «παραμύθι» που χρησιμοποιήσαμε δεν είναι τυχαία. Θέματα από την Αλίκη στη Χώρα των Θαυμάτων είναι εμφανή σε αρκετές από τις φωτογραφίες της, ενώ σύμφωνα με την ίδια μερικές φορές τείνουμε να υποτιμούμε τα παραμύθια, αλλά πίσω από αυτά κρύβονται αλήθειες και διδαχές, όπως ότι στη ζωή δεν είναι όλα εύκολα, αλλά αυτό δεν σημαίνει πως πρέπει να σταματήσουμε να ονειρευόμαστε και να ελπίζουμε. Μέχρι στιγμής έχει πάρει μέρος σε ομαδικές εκθέσεις και η δουλειά της έχει δημοσιευθεί σε ελληνικά και ξένα έντυπα όπως και sites.\nΒασίλης Κεκάτος, σκηνοθέτης\nΓεννήθηκε το 1991 στην Κεφαλονιά και σπούδασε σκηνοθεσία κινηματογράφου στο πανεπιστήμιο Brunel του Λονδίνου. Με την ταινία του «Zero Star Hotel» (2016) κέρδισε στον διαγωνισμό «What’s Next?» του Φεστιβάλ του Σάντανς και πήρε υποτροφία από το Sundance Institute. Το σενάριο της τελευταίας του ταινίας, «Η σιγή των ψαριών όταν πεθαίνουν», συμμετείχε στο Euro Connection του Φεστιβάλ του Κλερμόν-Φεράν και στο European Short Pitch της Nisi Masa. Η ταινία έκανε την παγκόσμια πρεμιέρα της στο 71ο Διεθνές Φεστιβάλ Κινηματογράφου του Λοκάρνο και πρόκειται να κάνει την αμερικάνικη πρεμιέρα της στο Φεστιβάλ του Σάντανς, στο οποίο επελέγει ανάμεσα σε 10.000 ταινίες. Είναι επίσης ο καλλιτεχνικός διευθυντής του SeaNema Open Air Film Festival. Το 2019 θα προσπαθήσει να συγκεντρώσει το υλικό για να ξεκινήσει την πρώτη του μεγάλου μήκους ταινία, όσο θα ελπίζει η επόμενη μικρού του «Η απόσταση ανάμεσα στον ουρανό κι εμάς» να τον ταξιδέψει σε μερικά μέρη του κόσμου που δεν είχε την τύχη να βρεθεί ως τώρα.\nΚαλλιόπη Αναγνωστή, © Thodoris Markou\nΚαλλιόπη Αναγνωστή, pastry chef & επιχειρηματίας\nΕίναι απόφοιτη του τμήματος ζαχαροπλαστικής της διάσημης σχολής Le Cordon Bleu και έχει εργαστεί ως pastry chef σε σημαντικά εστιατόρια και ξενοδοχεία του Λονδίνου, μεταξύ των οποίων το θρυλικό 5 αστέρων ξενοδοχείο Savoy και το υπερπολυτελές πολυκατάστημα Harrods. Εκεί στο Λονδίνο ερωτεύτηκε την ιεροτελεστία του afternoon tea, εξειδικεύτηκε στα κουκλίστικα γλυκίσματα που συνοδεύουν το τσάι και συνδύασε όλο αυτό με την αγάπη της για κάθετι vintage. Γεννήθηκε έτσι το alter ego της, η Madame Gâteaux, και η πιο πρωτότυπη και χαριτωμένη επιχείρηση της Αθήνας. Η Madame Gâteaux, λοιπόν, έρχεται στον χώρο σου και διοργανώνει ένα tea party σαν να είναι βγαλμένο από ταινία του Wes Anderson. Xειροποίητα γλυκίσματα και αλμυρά κεράσματα, όλα σερβιρισμένα σε αυθεντικά vintage σερβίτσια, τσαγιέρες, cake stands και κεντητά τραπεζομάντιλα. Η ίδια σερβίρει το τσάι και κάνει μία ιστορική αναδρομή στο savoir vivre του afternoon tea από την Αγγλία του 18ου αιώνα μέχρι τα σαλόνια της γαλλικής intelligenzia του μεσοπολέμου, ενώ οι καλεσμένοι αισθάνονται πως κάνουν ταξίδι στον χρόνο με άρωμα λεβάντας.\nLou, μουσικός & τραγουδίστρια\nH Έλενα Παπαλίτσα, ακολουθώντας τη μουσική διαδρομή Αθήνα-Κέρκυρα-Ελσίνκι, πέρασε μέσα από τη soul και την jazz και την κέρδισε στο τέλος ο ηλεκτρονικός ήχος. Επιστρέφοντας στην Αθήνα μετέφερε τις ιδέες της σε τραγούδια στο στούντιο του Lee Burton. To single «Do Y Want It» από το ντεμπούτο, που έχει για τίτλο το όνομά της, κυκλοφόρησε στα τέλη του 18 από την Klik Records και υπόσχεται.\nNάνσυ Μπούκλη, ηθοποιός & σκηνοθέτρια\nΤο 2017 ήταν μια εξαιρετικά δημιουργική χρονιά για την ανερχόμενη ηθοποιό και σκηνοθέτρια Nάνσυ Μπούκλη, αριστούχο απόφοιτο της Δραματικής Σχολής «Δήλος» της Δήμητρας Χατούπη. Ξεχώρισε στο «Πέερ Γκυντ» του Ίψεν δίπλα στον Δημήτρη Λιγνάδη. Σκηνοθέτησε στην Πειραματική Σκηνή του Εθνικού τα «Περιστατικά» του ρώσου συγγραφέα Δανιήλ Χαρμς και στη συνέχεια την παράσταση «Γ_ν_ _’_ _ (διαβάζεται γυνή)» με επίκεντρο τη γυναίκα. Αυτή την περίοδο συν-σκηνοθετεί και παίζει με τον Πάνο Παπαδόπουλο στο «Γελώντας άγρια» του Κρίστοφερ Ντουράνγκ στο Θέατρο του Νέου Κόσμου μέχρι τον Ιούνιο του ’19, ενώ συμμετέχει και στην τηλεοπτική σειρά «Ο Πρίγκιπας της Φωτιάς» σε σκηνοθεσία Χρήστου Δήμα και σενάριο Γιώργου Κυρίτση.\nNάνσυ Μπούκλη, © Eva Vlachou\nΑριστομένης Θεοδωρόπουλος, εικαστικός & μουσικός\nΣυνδυάζοντας τις δύο μεγάλες του αγάπες, τα εικαστικά και τη μουσική, το ’18 ο Αριστομένης δημιούργησε το ΦΕΥ (FEF), ένα οπτικοακουστικό πρότζεκτ πολλαπλών μέσων. Το πρώτο εγχείρημα ονομάζεται «ΕΔΩ», ένα έργο διαδραστικό, με επτά πίνακες αλληλένδετους με επτά μουσικά κομμάτια. Τον περασμένο Οκτώβρη πέραν της έκθεση του συνολικού έργου, κυκλοφόρησε και σε βινύλιο (B-Otherside Records) συνοδευόμενο από βιβλίο αλλά και σε ψηφιακή μορφή. Αυτή την περίοδο ετοιμάζει ένα art book μαζί με ένα EP πιο πειραματικού ήχου, τα οποία προβλέπεται να κυκλοφορήσουν την άνοιξη του 2019.\nΑγγελική Γρηγοροπούλου, ηθοποιός\nΜετά από σεμινάρια κλασικού τραγουδιού και υποκριτικής, τελείωσε το ’17 τη Δραματική σχολή «Πράξη 7». Το 2013 έκανε μαθήματα σύγχρονου τραγουδιού με τη Μαρίνα Σάττι. Το 17 έπαιξε στην ταινία «Εlement» του Γ. Καραμήτσιου και μεταξύ άλλων στο «Χρατς» του Λάμπρου Γιώτη. Το ’18 την είδαμε στο «Αν υπάρχει, δεν το έχω βρει ακόμη» του Nick Payne σε σκηνοθεσία Μάκη Παπαδημητρίου στο Βρετάνια και στην «Ελένη» της Τζωρτζίνα Κακουδάκη στο ΘτΝΚ. Νέο αίμα στη θεατρική σκηνή με αγάπη για το τραγούδι, τη μουσική και την υποκριτική. Περιμένουμε τη συνέχεια.\nΕve (StarWound), τραγουδίστρια & περφόρμερ\nH Κωνσταντίνα Σταυροπούλου γεννήθηκε στην Αθήνα και μεγάλωσε στη σχολή χορού της μητέρας της. Σπούδασε θεατρολογία, πήρε πτυχίο σύγχρονου τραγουδιού, παρακολούθησε σεμινάρια μουσικού θεάτρου και θεατρικής μετάφρασης και το 2012 ίδρυσε μαζί με άλλους τέσσερις μουσικούς και φίλους τους StarWound, τo πρώτη rock-cabaret σχήμα της Αθήνας. Γράφει στίχους, συνθέτει και τραγουδάει. Μαζί πραγματοποίησαν τρεις ευρωπαϊκές περιοδείες και 3 χρόνια μετά το ντεμπούτο τους «Miles To Walk» κυκλοφόρησαν μέσα στη χρονιά το άλμπουμ «So Wrong», που έγινε η αφορμή για τη γέννηση της EVE. Στο πρόσωπο της EVE ταυτίζεται για πρώτη φορά η δημιουργός με την ερμηνεύτρια.\nSpyros Rennt, φωτογράφος\nΣτα δύο χρόνια που ασχολείται με τη φωτογραφία έχει ήδη εκδώσει το πρώτο του φωτογραφικό βιβλίο και έχει δει τη δουλειά του να δημοσιεύεται σε μεγάλα διεθνή μέσα όπως Dazed, I-d, Kaltblut, Out Magazine και Indie Mag. Ο Spyros Rennt ζει στο Βερολίνο από 2011. Το βιβλίο του Another Excess είναι αυτοβιογραφικό και ακολουθεί τα τελευταία δύο χρόνια της ζωής του. Παράλληλα αποτελεί και ένα σχόλιο, μια καταγραφή του τρόπου με τον οποίο ζουν οι queer άνθρωποι σήμερα. Μια φωτογραφία του μπήκε στις 20 καλύτερες της χρονιάς για το περιοδικό «Dazed». To Φεβρουάριου του 2019 θα λάβει μέρος σε μια ομαδική έκθεση στο Λονδίνο. Μέσα στα πλάνα είναι νέες ατομικές εκθέσεις σε Βερολίνο και Αθήνα, κάποια νέα έκδοση, συνεργασίες με διεθνή περιοδικά μόδας και συνεχής παραγωγή νέας δουλειάς.\nSpyros Rennt, © Ana Tabatadze\nElectric Feat, συγκρότημα\nOι Electric Feat είναι μια ψυχεδελική hard rock μπάντα από την Αθήνα που αποτελείται από τους Διονύση Νάνο, Madam Manthos, Κώστα Στεργίου και Prins Obi. Σχηματίστηκαν μια χειμωνιάτικη νύχτα του 2017, σε μια τοπική pub, όταν συνειδητοποίησαν ότι τους ενώνει η κοινή αγάπη για τους Black Sabbath, Blue Oyster Cult, Alice Cooper band και τους Pentagram (circa 70s). Συστήθηκαν στο αθηναϊκό κοινό μέσα από μία σειρά live, μεταξύ αυτών και στο φεστιβάλ Νέας Ελληνικής Ψυχεδελικής Μουσικής – ΨΧ. Αυτή την περίοδο ετοιμάζουν το ντεμπούτο άλμπουμ τους, που αναμένεται να κυκλοφορήσει μέσα στο 2019.\nΠαναγιώτης Λάμπουρας, τραγουδοποιός\nΚερκυραίος, ασχολείται με τη μουσική από τα 5 του χρόνια. Μετά τις σπουδές του στο Ιόνιο Ωδείο συνέχισε στην Αθήνα και αργότερα στην Ουτρέχτη. Επέστρεψε στην Αθήνα για τους Αγώνες Δημιουργίας Ελληνικού Τραγουδιού της Στέγης Ιδρύματος Ωνάση. Ασχολήθηκε με το «The Drill Project», ένα εγχείρημα που αφορά τη βιντεοσκόπηση/ζωντανή ηχογράφηση μουσικής, μέσα σε εγκαταλελειμμένους χώρους και κτίρια. Εδώ και λίγους μήνες κυκλοφόρησε την πρώτη του ολοκληρωμένη δισκογραφική δουλειά «Υδρόγειος» στο φυτώριο της Μικρής Άρκτου υπογράφοντας στίχους και μουσική σε όλα τα κομμάτια πλην της διασκευής «Σαν τον Μετανάστη» των Zoυλφί Λιβανελί και Λευτέρη Παπαδόπουλου. Αυτό τον καιρό συμμετέχει μαζί με τη Βίκυ Καρατζόγλου στις παραστάσεις των Ελευθερίας Αρβανιτάκη και Γιάννη Κότσιρα στην Ακτή Πειραιώς.\nΟδυσσέας Ιωάννου – Κωνσταντίνου (Ody ICON), σκηνοθέτης / performer\nΣτις αρχές του Δεκεμβρίου έγινε viral με το πρότζεκτ HYPERBOLE και το βίντεο για το «Supermelancholic», μια ιδιαίτερη «διασκευή» του «Θα μελαγχολήσω» της Καίτης Γαρμπή στα αγγλικά. O Οδυσσέας γεννήθηκε στη Λεμεσό της Κύπρου και θυμάται από παιδί να στήνει αυτοσχέδιες παραστάσεις με τους φίλους του. Τραγουδά από 6 του χρόνια και όταν πλέον ενηλικιώνεται έρχεται στην Αθήνα να σπουδάσει υποκριτική στη Σχολή Θεάτρου Δήλος. Έκτοτε συμμετέχει σε μιούζικαλ, παίζει σε περφόρμανς με την πειραματική ομάδα Εκ-Δράσης της οποίας είναι συνιδρυτής μαζί τη σκηνοθέτιδα Έλενα Σωκράτους και την εικαστικό Ιωάννα Νεοφύτου και έχει σκηνοθετήσει πολλές παραστάσεις. Τώρα ολοκληρώνει τις μεταπτυχιακές σπουδές του στη σκηνοθεσία θεάτρου και τη δραματουργία στο Παρίσι. Παράλληλα είναι art director του πρότζεκτ «Yalla»της Μαρίνας Σάττι. Μέσα στο 2019 αναμένεται η συνέχεια του HYPERBOLE με περισσότερα βίντεο και συνεργασίες με visuals artists, μουσικούς και παραγωγούς, ενώ θα ανεβάσει την πρώτη του παράσταση στο Παρίσι στα πλαίσια του μεταπτυχιακού του τον Ιούνιο.\nΑναδημοσίευση από www.athensvoice.gr\nΠροηγούμενο άρθροΚαιρός: Πότε θα χιονίσει στην Αθήνα και που – Ο χάρτης της κακοκαιρίας\nΕπόμενο άρθροΕπείγον: Κλειστά αύριο τα σχολεία στην Κεφαλονιά & την Ιθάκη\nΚεφαλονιά: Έγινε η μεταφορά του λείψανου του Αγίου Γερασίμου από την μικρή στην μεγάλη εκκλησία (βίντεο)\n“Έμεινα εκπληκτος βλέποντας τα πάντα να λειτουργούν κανονικά, τους δρόμους να λάμπουν και τίποτα να μη θυμίζει τις τραγικές εικόνες που είδαμε πριν μερικές...


Απεργούν οι εργαζόμενοι στο κοσμηματοπωλείο “Cartier” ζητώντας αυξήσεις - Clevernews\nΑπεργούν οι εργαζόμενοι στο κοσμηματοπωλείο “Cartier” ζητώντας αυξήσεις\nΤο γαλλικό κοσμηματοπωλείο Cartier, που ιδρύθηκε το 1847 και βρίσκεται στην καρδιά της πολυτελούς οδού ντε λα Πε, βρίσκεται αντιμέτωπο με την πρώτη απεργία εργαζομένων στην ιστορία του.\n“Είναι μια ιστορική στιγμή, είναι η πρώτη φορά που γίνεται απεργία στο Cartier”, δήλωσε μια στιλβώτρια κοσμημάτων η οποία υποστηρίζει ότι μετά από 13 χρόνια στο κοσμηματοπωλείο ο μισθός της ανέρχεται “μόλις στα 1.300 ευρώ”. “Δεν θα υποχωρήσουμε, πιθανότατα χάνουμε μερικές δεκάρες αλλά εκείνοι χάνουν εκατομμύρια”, πρόσθεσε.\nΠερίπου πενήντα εργαζόμενοι, ειδικοί χρυσοχόοι και αργυροχόοι, έφτασαν με πούλμαν από τη Ρεν όπου εδρεύει η θυγατρική Cartier Joaillerie International (CJI) και συγκεντρώθηκαν έξω από το κατάστημα φωνάζοντας συνθήματα όπως “Το Cartier είναι θωρακισμένο και οι μισθωτοί καταχρεωμένοι” και “Κακοπληρωμένοι εργάτες”.\nΟι εργαζόμενοι της μονάδας της Ρεν βρίσκονται στην τέταρτη ημέρα απεργίας με αίτημα την αύξηση των μισθών τους κατά 200 ευρώ μηνιαίως. Όπως είπε ο Φλαβιέν Λακράμπ του συνδικάτου CGT, το κίνημά τους θα συνεχιστεί μέχρι να ικανοποιηθούν τα αιτήματά τους.\n“Πληρωνόμαστε τον κατώτατο μισθό ενώ για αυτούς οι δουλειές πάνε θαυμάσια. Ο τελευταίος κύκλος εργασιών (του Cartier) ήταν 12,7 δισεκατομμύρια ευρώ”, πρόσθεσε. Την Τρίτη, στις διαπραγματεύσεις του συνδικάτου με την εργοδοσία, τους προτάθηκε αύξηση 75 ευρώ τον μήνα, κάτι που οι εργαζόμενοι θεώρησαν “προκλητικό” κατά τον Λακράμπ.\nΤο κοσμηματοπωλείο ιδρύθηκε το 1847 από τον Λουί Φρανσουά Καρτιέ και έγινε διάσημο από τον εγγονό του, τον Λουί Καρτιέ. Παρέμεινε υπό τον έλεγχο της οικογένειας μέχρι το 1964. Σήμερα ανήκει στον ελβετικό όμιλο Richemont, ιδιοκτησίας του οποίου είναι επίσης και άλλοι διάσημοι οίκοι, όπως οι Van Cleef et Arpels και Mont Blanc.\nΣχετικαCartierCartier Joaillerie International\nΜεσίτης δολοφόνησε 27χρονο μοντέλο και πέταξε το πτώμα σε χαντάκι\nΣιδηροδρομικό ατύχημα στο Μπουένος Άιρες με δεκάδες τραυματίες


Εκφύλιση της ωχράς κηλίδας: Εγκρίθηκε φάρμακο που χορηγείται κάθε 3 μήνες – Doctor Assistant\nΑρχική/Ιατρικά Νέα/Εκφύλιση της ωχράς κηλίδας: Εγκρίθηκε φάρμακο που χορηγείται κάθε 3 μήνες\nΗ ασθένεια είναι η υγρού τύπου ηλικιακή εκφύλιση της ωχράς κηλίδας (wAMD). Οφείλεται στην παθολογική δημιουργία αιμοφόρων αγγείων κάτω από τον αμφιβληστροειδή χιτώνα του ματιού. Οδηγεί σε θόλωμα ή απώλεια της όρασης στο κέντρο του οπτικού πεδίου, με συνέπεια δυσκολίες στην αναγνώριση προσώπων, την οδήγηση, την ανάγνωση και πολλές άλλες καθημερινές δραστηριότητες.\nΌπως εξηγεί ο χειρουργός-οφθαλμίατρος Αναστάσιος-Ιωάννης Κανελλόπουλος, καθηγητής Οφθαλμολογίας στο Πανεπιστήμιο της Νέας Υόρκης, η υγρού τύπου εκφύλιση της ωχράς αντιμετωπίζεται με εγχύσεις ειδικών φαρμάκων μέσα στο μάτι. Τα φάρμακα αυτά αναστέλλουν την δημιουργία νέων αγγείων και προκαλούν ατροφία στα υπάρχοντα παθολογικά.\nΟι εγχύσεις γίνονται όσες φορές κρίνει ο γιατρός. Συνήθως γίνονται αρχικά μία φορά το μήνα για ένα τρίμηνο. Η συνέχεια της θεραπείας καθορίζεται κατά περίπτωση, αλλά αν χρειασθεί κάποια στιγμή επανάληψη της αγωγής συνήθως γίνεται κάθε 4-5 εβδομάδες.


Στα χαρακώματα Ελληνική Τράπεζα - ΕΤΥΚ (ΒΙΝΤΕΟ)\nΤετ, 09/10/2019 - 22:13\nΠροσπάθειες να κατευνάσει τα πνεύματα καταβάλλει η Ελληνική Τράπεζα, μετά την εξαγγελία της ΕΤΥΚ για απεργία την ερχόμενη Παρασκευή, με τον Διευθύνοντα Σύμβουλο Ιωάννη Μάτση να προβαίνει σε ενημέρωση του προσωπικού.\nΑγκάθι στην όλη αντιπαράθεση ο τρόπος με τον οποίο θα παραχωρούνται οι μισθολογικές αυξήσεις.\nΗ Ελληνική Τράπεζα, ανακοίνωσε ότι δεν θα παραχωρήσει αυξήσεις οριζόντια μια “στρέβλωση” κατά την τράπεζα που ακολουθείται τα τελευταία 50 χρόνια. Απόφαση της τράπεζας είναι να δοθεί το 2% οριζόντια και το υπόλοιπο ποσό βάσει της απόδοσης του κάθε εργαζόμενου.\nΜάλιστα, σύμφωνα με πληροφορίες του Alpha, η Ελληνική προχωρά στην καινοτομία της θέσπισης κατώτατου μισθού που ανέρχεται στα €1300 ευρώ που ευνοεί περίπου 300 υπαλλήλους της Τράπεζας.\nΗ εν λόγω απόφαση δεν ικανοποιεί την ΕΤΥΚ η οποία θεωρεί πως με αυτές τις κινήσεις, επιχειρείται κατάργηση των συμφωνηθέντων, με το Υπουργείο Εργασίας. Η συντεχνία επιμένει στην καταβολή της ετήσιας προσαύξησης και της ΑΤΑ ενώ ήδη κατήγγειλε την Ελληνική στον Έφορο Συντεχνιών.\n"Εάν παραμείνουμε απαθείς σε αυτή την προσπάθεια της εργοδοσίας, το επόμενο που θα αμφισβητηθεί με μαθηματική ακρίβεια είναι η μονιμότητα και θέσεις εργασίας".\nΑπό την πλευρά της τώρα η Ελληνική Τράπεζα υποστηρίζει που κάλεσε επανειλημμένα την ΕΤΥΚ για διάλογο όσον αφορά στον νέο τρόπο αξιολόγησης χωρίς να υπάρχει ανταπόκριση.\nΣτην Κύπρο τη Δευτέρα ο Έλληνας Υπουργός Οικονομικών\nΘα είναι κεντρικός ομιλητής σε εκδήλωση του Ευρωπαϊκού Πανεπιστημίου Κύπρου\nΙωάννης Μάτσης: "Kοκτέιλ κινδύνων" για τις τράπεζες λόγω πανδημίας του κορωνοϊού\nH Ελληνική Τράπεζα έχει την επάρκεια και την ρευστότητα για να ξεπεράσει την κρίση\nΕλληνική Τράπεζα: Κέρδη μετά τη φορολογία ύψους €108,4 εκατομμύρια για το 2019\nΔιαβεβαιώσεις από Ανώτατου Εκτελεστικού Διευθυντή Ιωάννη Μάτση ότι "πατά σε γερές βάσεις"\n19/05/2020 - 10:07\n"Εκμεταλλεύονται τα μέτρα της Κυβέρνησης και τα σχετικά διατάγματα'\nΈλαβε επιπρόσθετα μέτρα προστασίας και διευκόλυνσης των πελατών της


Επίδομα καυσίμων: Όλα τα ΑΦΜ υποβάλλουν σήμερα αιτήσεις – Τι πρέπει να προσέξετε - thebriefing.gr\nΟΙΚΟΝΟΜΙΑ - 01/05/2022. Συντάκτης: NEWSROOM\nΣήμερα μπορούν να υποβάλλουν τις αιτήσεις τους στην ηλεκτρονική πλατφόρμα για την επιδότηση των καυσίμων, η οποία κυμαίνεται από 40 – 55 ευρώ, όλοι οι πολίτες ανεξαρτήτως λήγοντος αριθμού ΑΦΜ.\nΜετά από την υποβολή αιτήσεων θα αντλούνται αυτόματα στοιχεία για το όχημα (ασφάλεια, τέλη κυκλοφορίας) και τον οδηγό (εισόδημα κλπ). Για να μεταβείτε στην πλατφόρμα πατήστε εδώ.\nΗ θαλαμηγός Ωνάση, ο Ιρλανδός μεγιστάνας δικηγόρος και το ενάμισι εκατομμύριο ευρώ (pics + vid)


Τα 10 πράγματα που κάνουμε λάθος! ~ metafysika\nHome » Παράξενα » Τα 10 πράγματα που κάνουμε λάθος!\nΤα 10 πράγματα που κάνουμε λάθος!\nκατ’ αλφαβητική σειρά, ενώ το 16% δήλωσε πως ο Dr Emmett Brown (ναι, αυτός του «Επιστροφή στο Μέλλον») ανακάλυψε τη ραδιενέργεια! Όταν σταματήσετε να γελάτε με την αμάθεια των κατοίκων της Γηραιάς Αλβιόνας, δείτε ποια είναι τα 10 πράγματα που ξέρουμε λάθος!\n0 Response to " Τα 10 πράγματα που κάνουμε λάθος! "


Σχετικά με εμάς – EmmeEsse design\nΠληροφορίες - Ερωτήσεις\nEmmeEsse - Η επιχείρηση.\nΗ επιχείρηση EmmeEsse design ιδρύθηκε το 2000 από την ένωση δύο άλλων επιχειρήσεων με πολύχρονη παρουσία, η μία στο χώρο της Αρχιτεκτονικής Εσωτερικού Χώρου και η άλλη στην αντιπροσώπευση και εμπορία γνωστών εταιρειών επίπλων.\nΗ επιχείρησης ειδικεύεται στην αντιπροσώπευση, την εισαγωγή και τη πώληση ειδών εξοπλισμού σπιτιών και επαγγελματικών χώρων από την Ιταλίας, ιδιαίτερης αισθητικής και ποιότητας προσαρμοσμένα στις ανάγκες του πελάτη.\nΠαράλληλα με ειδικευμένους συνεργάτες προσφέρει τις υπηρεσίες της για την μελέτη, το σχεδιασμό και την πραγματοποίηση χώρων διαβίωσης, τόσο οικιακούς όσο και επαγγελματικούς.\nΜε σκοπό την ικανοποίηση του πελάτη, τόσο αισθητικά όσο και ποιοτικά, στην επιλεγόμενη πάντα δαπάνη, η επιχείρηση φροντίζει από την πρώτη επαφή με τον πελάτη έως το τελικό αποτέλεσμα να βρίσκεται δίπλα του προτείνοντας και παρουσιάζοντας λύσεις που θα προσαρμοστούν πλήρως στον χώρο του μέσα από μία εκτενή γκάμα προϊόντων.\nΠως διασφαλίζεται η σωστή μας συνεργασία;\nΗ συνεργασία αρχίζει πάντα με ένα γραπτό ιδιωτικό συμφωνητικό με πλήρη ανάπτυξη στόχων, χρονοδιαγραμμάτων και κόστους.\nΚατά την διάρκεια υπάρχει πλήρης συνεργασία ώστε να μην υπάρχουν αποκλείσεις.\nΥπάρχει πάντα η δυνατότητα υπαναχώρησης και ισχύουν τα γραπτά συμφωνηθέντα σχετικά.\nΥπάρχουν όλοι οι δυνατοί τρόποι επικοινωνίας.\nΕπιλέγεται τον πιο εύκολο για εσάς.\nΣυνιστάται σε πολλές περιπτώσεις η χρήση e-mail ή μέσω άλλων μέσω γραπτών (viber, mesenger, skype) ώστε να υπάρχουν ενδεχόμενα απαραίτητα στοιχεία αποθηκευμένα.\nΑπευθύνονται τόσο σε επιχειρήσεις όσο και ιδιώτες , για οικιακούς και επαγγελματικούς χώρους.\nΤι ειδικότητες περιλαμβάνονται στους συνεργάτες μας\nΟι συνεργάτες μας είναι Αρχιτέκτονες, Διακοσμητές, Σχολής Καλών Τεχνών και Σχεδιαστές.\nΠαράλληλα υπάρχουν οι τεχνικοί μας που αναλαμβάνουν την εφαρμογή.\nΤι είδους εργασίες αναλαμβάνουμε\nΑπό τη διακόσμηση ενός παιδικού δωματίου έως την μελέτη, το σχεδιασμό και την επίβλεψη ενός επαγγελματικού χώρου\nΗ χρέωση των υπηρεσιών εξαρτάται από το είδος και το εύρος τους.\nΜην διστάσετε να μας ζητήσετε μια προσφορά\nΠοιους αφορούν τα είδη\nΤα είδη μας απευθύνονται τόσο σε ιδιώτες όσο και επιχειρήσεις.\nΠοια η χώρα παραγωγής τους\nΗ πλειοψηφία των προϊόντων κατασκευάζονται στην Ιταλία.\nΕπίσης υπάρχει συνεργασία με εργοστάσια στην Ελλάδα για την κατασκευή κυρίως των στρωμάτων.\nΠοιες οι κυριότερες κατηγορίες\nΟι κυριότερες κατηγορίες είναι:\nΤα είδη μας απευθύνονται σε επιχειρήσεις που σχετίζονται με τον τουρισμό, ξενοδοχεία ενοικιαζόμενα, Airbnb κτλ. αλλά και ευρύτερο φάσμα επιχειρήσεων για οργάνωση εγκαταστάσεων των γραφείων τους.\nΕίμαστε στην διάθεσή σας για κάθε απορία και πληροφορία.\nΕιδικευμένοι συνεργάτες μας είναι δίπλα σας.


Σφαγή στο Λονδίνο: Διπλή τρομοκρατική επίθεση με μαχαίρι ενώ αυτοκίνητο πάταγε πεζούς! | Amazonios.net\n4 ΝΕΚΡΟΥΣ ΑΝΑΦΕΡΕΙ ΤΟ BBC- ΧΑΡΟΠΑΛΕΥΟΥΝ ΠΟΛΛΟΙ ΤΡΑΥΜΑΤΙΕΣ\nΟ δράστης σκόρπισε τον πανικό κατευθυνόμενος προς το κοινοβούλιο, καθώς στη γέφυρα Ουέστμινστερ, που βρίσκεται πολύ κοντά, ανέβηκε στο πεζοδρόμιο και άρχισε να χτυπά πολίτες και αστυνομικούς με το όχημά του. Στη συνέχεια έριξε το όχημα στα κιγκλιδώματα έξω από το κοινοβούλιο, εισέβαλε πεζός στον περιβάλλοντα χώρο και επιτέθηκε με μαχαίρι σε αστυνομικούς, πριν τον πυροβολήσουν.\nH επίσημη ενημέρωση της Σκότλαντ Γιαρντ οι νεκροί είναι 4: Ο δράστης, ένας αστυνομικός που μαχαιρώθηκε στο Κοινοβούλιο και δύο πολίτες που χτύπησε με το αυτοκίνητο στη γέφυρα Ουέστμινστερ. Πάνω από 20 είναι οι τραυματίες, αρκετοί σε σοβαρή κατάσταση.\n«Η επίθεση ξεκίνησε όταν ένα αυτοκίνητο στη γέφυρα Ουέστμινστερ άρχισε να χτυπά κόσμο και τραυμάτισε πολλούς, ανάμεσά τους 3 αστυνομικούς. Στη συνέχεια το όχημα έπεσε κοντά στο κοινοβούλιο. Ενα άτομο με μαχαίρι μπήκε στον περιβάλλοντα χώρο. Οι νεκροί είναι 4, ανάμεσά τους ο δράστης και ο αστυνομικός στον οποίο επιτέθηκε στο κοινοβούλιο», είπε ο εκπρόσωπος της Σκότλαντ Γιαρντ. Σε εφαρμογή είναι το πλάνο αντιμετώπισης τρομοκρατικής επίθεσης, πρόσθεσε. «Το κοινοβούλιο και η περιοχή γύρω από αυτό έχουν αποκλειστεί. Στους δρόμους θα υπάρχουν και τις επόμενες ημέρες περισσότεροι αστυνομικοί και θα ζητήσουμε τη βοήθεια του στρατού αν χρειαστεί. Αν και πιστεύουμε ότι ο δράστης ενήργησε μόνος, πρέπει να γίνουν όλα αυτά για προληπτικούς λόγους», συμπλήρωσε.\nΟ τρομοκράτης που έσπειρε τον θάνατο στο Λονδίνο, αφού δέχθηκε τα πυρά των αστυνομικών, που τον είδαν να μαχαιρώνει συνάδελφό τους, μεταφέρθηκε τραυματισμένος σε νοσοκομείο. Οι πρώτες πληροφορίες αναφέρουν ότι είναι Ασιατικής καταγωγής, ηλικίας περίπου 40 ετών.Εικάζεται, πάντως, ότι υπάρχει και δεύτερος δράστης.\nΘεωρείται υπαίτιος και για τις δύο επιθέσεις που έχουν σπείρει τον πανικό στη βρετανική πρωτεύουσα: Πρώτα χτύπησε με το αυτοκίνητό του πεζούς στη γέφυρα του Γουέστμινστερ και ακολούθως επιτέθηκε με μαχαίρι σε αστυνομικό στο βρετανικό κοινοβούλιο. Τίποτα δεν έχει γίνει έως τώρα γνωστό για την ταυτότητά του, τα κίνητρά του ή πιθανούς συνεργούς του.\nΦοβερό και τρομερό το νέο που μας έρχεται από τη Ρωσία: Ο Ρώσος πρόεδρος Βλαντίμιρ Πούτιν πρότεινε στο ανώτατο Συμβούλιο ασφαλείας της Ρωσικής Ομοσπονδίας τη χρήση ΠΟΛΕΜΙΚΩΝ ΜΕΣΩΝ, δηλ. στρατιωτικής δύναμης, κατά της Ουκρανίας, με στόχο να υπερασπιστεί τα δικαιώματα των εκεί ρωσόφωνων! Η πρόταση του Πούτιν τέθηκε ενώπιον του Συμβουλίου αργά την Πέμπτη 20 Νοεμβρίου 2014 και έγινε δεκτή με 87 ψήφους «υπέρ»… Δηλ. με 100% αποδοχή, εφόσον τα μέλη του Συμβουλίου είναι συνολικά 87!… Τι να σημαίνει άραγε[……..]


Η Ε.Φ.Ο.Επ.Α. αξιοποιεί γενικότερα τη 10ήμερη παραμονή του Γιαν Μπέρνερ στην Ελλάδα\nΔημοσιεύτηκε στις 13.09.2012 18:44\nΤην ευκαιρία ν’ αξιοποιήσει γενικότερα την παρουσία του Νορβηγού προπονητή Γιαν Μπέρνερ στη χώρα μας θα έχει η Ε.Φ.Ο.Επ.Α. Ο επίσημος επιμορφωτής της Ευρωπαϊκής Ένωσης Επιτραπέζιας Αντισφαίρισης (E.T.T.U.) φτάνει αύριο στην Ελλάδα για να διδάξει στο προπονητικό σεμινάριο της Πάτρας, που θα γίνει αυτό το Σαββατοκύριακο 15 και 16 Σεπτεμβρίου και θα έχει θέμα «Σέρβις και υποδοχές στη σύγχρονη επιτραπέζια αντισφαίριση». Δεν θ’ αναχωρήσει μετά το τέλος του όμως, καθώς η ομοσπονδία έχει προγραμματίσει να γίνει το αντίστοιχο σεμινάριο και στην Αθήνα, το τριήμερο 21, 22 και 23 του μήνα, επίσης με τον ίδιο εισηγητή. Επειδή λοιπόν, είναι χρονικά πολύ κοντά οι δύο δραστηριότητες, η E.T.T.U. θεώρησε σωστό να παραταθεί η παραμονή του πολύπειρου τεχνικού εδώ για ένα 10ήμερο.\nΜέσα σε αυτό το διάστημα λοιπόν, η ελληνική ομοσπονδία θα έχει τη δυνατότητα να ωφεληθεί γενικότερα από την παρουσία του Σκανδιναβού, ο οποίος εκτός από την ενασχόλησή του με την E.T.T.U. δουλεύει ως ομοσπονδιακός προπονητής στη Νορβηγία και ασχολείται με διάφορες ηλικίες. Ενδιάμεσα των δύο σεμιναρίων ο Γιαν Μπέρνερ, που την τελευταία τριετία έχει επισκεφτεί κι άλλες φορές την Ελλάδα για ανάλογες εκδηλώσεις, θα συνεργαστεί σε δύο διαφορετικά κομμάτια με τους ανθρώπους της Ε.Φ.Ο.Επ.Α., αλλά πάντα γύρω από την προπονητική. Αρχικά θα επισκεφτεί σωματεία, θα σχηματίσει προσωπική άποψη από τη δουλειά που γίνεται κυρίως στις μικρές ηλικίες και θα προσφέρει τις γνώσεις του όπου χρειάζεται. Επίσης, την Τετάρτη και την Πέμπτη θα βρεθεί στο Στάδιο Ειρήνης και Φιλίας και θ’ ασχοληθεί με την προπόνηση των διεθνών αθλητών μικρών ηλικιών. Τον Μπέρνερ θα συνοδεύει σε αυτές τις δραστηριότητες η καθηγήτρια Φυσικής Αγωγής και πρώην πρωταθλήτρια Ελλάδας Κατερίνα Σπανού, η οποία ήταν υπεύθυνη στον πρώτο κύκλο σεμιναρίων κι έχει συνεργαστεί κι άλλες φορές μαζί του.\nΣτο σεμινάριο της Πάτρας, με το οποίο ανοίγει ο κύκλος για τη σεζόν 2012-2013, πρόκειται να πάρουν μέρος 15 με 20 άτομα. Γυμναστές, προπονητές, πρώην αθλητές κ.α. Δεν θα είναι μόνο από την Πάτρα, αλλά και από την Αθήνα, την Κρήτη, τη Λαμία και τη Χαλκίδα. Το σεμινάριο θα διεξαχθεί στην ομοσπονδιακή αίθουσα επιτραπέζιας αντισφαίρισης της Τοπικής Επιτροπής Πελοποννήσου, στο Παμπελοποννησιακό Στάδιο της Πάτρας και ο Γιαν Μπέρνερ θα παρουσιάσει τα ακόλουθα θέματα:\nΣτο μεταφραστικό και επεξηγηματικό κομμάτι θα βοηθάει τον Νορβηγό τεχνικό ο ομοσπονδιακός προπονητής στην αχαϊκή πρωτεύουσα και επικεφαλής του τομέα επιμόρφωσης της Ε.Φ.Ο.Επ.Α. Μιχάλης Κατσικαδέλης. Το πρωί θα γίνονται οι εισηγήσεις και το απόγευμα θα υπάρχει πρακτική εξάσκηση.\nΤο θέμα «Σέρβις και υποδοχές στη σύγχρονη επιτραπέζια αντισφαίριση» θ’ αναπτυχθεί σε νέο σεμινάριο και στο Βυζαντινό Αθλητικό Κέντρο το τριήμερο 21-23 Σεπτεμβρίου. Ο Γιαν Μπέρνερ θα διδάξει και στην εκδήλωση της Αθήνας και οι ενδιαφερόμενοι μπορούν να βρουν όλες τις απαραίτητες πληροφορίες στην ιστοσελίδα της ομοσπονδίας (www.httf.gr) και την ενότητα «ανακοινώσεις». Δηλώσεις συμμετοχής γίνονται μέχρι τις 17 Σεπτεμβρίου στη γραμματεία της Ε.Φ.Ο.Επ.Α.


κουμΕττος κατσιολοΥδης: 09/01/2017 - 10/01/2017\nΚαι το αίσθημα τής ανάγκης ανταπόδοσης τού λήπτη; Δεν επιβεβαιώνει κι αυτό την άρνηση τής αποδοχής τής ανυστεροβουλίας τού δότη; Δεν επιβεβαιώνει κι αυτό πως... αυτό που βλέπουμε... είμαστε; "Προβολή", το λένε οι ψυχολόγοι. "Έρωτα", οι Ποιητές.\n(27/9/17 - 17:56, λευκωσία)\nΑναρτήθηκε από Κουμέττος Κατσιολούδης στις 6:08 μ.μ.\nΕίμ' ερωτευμένος, μαζί σου, σημαίνει... θέλω να είμαι η μόνη αιτία, που χαμογελάς.\n(27/9/17 - 17:32, λευκωσία)\nθα μοιράζουμε την ελ-ιά\nκαι κάποιοι θα μαλώνουν......\nποιος θα πάρει...\nτο κομμάτι με τον τόνο.\n(27/9/12 - 15:50, λευκωσία)\nΣτο ικρίωμα τής κενοδοξίας... αποκεφαλίζεται η απλότητα τής ευτυχίας.\n(27/9/17 - 06:20, λευκωσία)\nΑναρτήθηκε από Κουμέττος Κατσιολούδης στις 6:06 μ.μ.\nΚι όσο μεγαλώνουμε... ασπρίζουνε τα μαλλιά μας, ασπρίζουνε τα γένια μας. Δεν μας χρειάζεται, πλέον, το μαύρο... ούτε για το πένθος μας. Δεν έχουμε, πλέον, την ανάγκη να το δείξουμε στους έξω μας. Πενθούμε, μέσα μας! Βαθιά και σιγανά... μέσα μας. Βαθιά και σπαρακτικά... μέσα μας. Μόνο, μέσα μας.\n(26/9/17 - 16:19, λευκωσία)\nΤΗΣ ΜΑΡΩΝΙάΣ ΚΑΜάΡΙ!\nστον 2ο μου ξάδελφο...\nΙωσήφ Ιωάννη Μαυρίδη († - 26/9/2017)\nΣτον Κορμακίτη/κύρη σου\nκαι στην Καρπάσια/μάνα,\nμονή χτυπάει, σήμερα.........\nΙώσηφο σε φωνάζαμε...\nτο μπόι να χωράει,\nπού σάλπαρες, βρε μάγκα μου,\nπού η ψυχή σου πάει;\nμες σ' άμμους των ερήμων,\nγια το ψωμί περήφανος...\nστη φτώχεια; Ελεήμων!\nΑπλόχερ' η καρδούλα σου...\nστην όψη σου χαμόγελο....\nκαι μέσα στην οδύνη.\nΠαιδί σε είχα ίνδαλμα\nΣε κοίταγα, σε θαύμαζα\n—της Μαρωνιάς καμάρι!\nΣαν μ' έβλεπες μου έσφιγγες\nσαν μέγγενη το χέρι...\nμες στη νυχτιά μάς έφυγες...\nαχ, κι έγινες αστέρι.\nΤον πάλεψες τον Χάροντα,\nμα ποιος τονε κερδίζει;\nΣτο τέλος, πάντα, νικητής......\nστο χώμα μάς βυθίζει.\n(26/9/17 - 11:41, λευκωσία)\nΤα φθινοπωρινά πρωινά μας διατηρούν, ακόμη, μια γεύση εκείνης της αθωότητας. Κι εσύ ξυπνάς μες στη μνήμη σου παιδί κι ετοιμάζεσαι να πας στο σχολείο.\n(26/9/14 - 6:59, λευκωσία)\nΜην καπνίζεις. Μην πίνεις. Μην... μην... μην... και μην. Διότι θα πεθάνεις! Ουάο... μα τι είδηση...... θα πεθάνω! Όχι, όμως, πριν πεθάνω, ρε μαλάκες......\n(26/9/16 - 18:49, λευκωσία)\nΊσως, και κουρασμένοι, πλέον. Ίσως, κι απογοητευμένοι, πλέον. Ίσως, κι ανίκανοι, πλέον. Ίσως, φταίει κι αυτή η σύγχρονη τάση. Ποιος ξέρει! Η ουσία είναι πως ηθελημένα κι εκούσια ζούμε σ' έναν κόσμο επιφάνειας. Μας αρκεί... να βλέπουμε τη θάλασσα, άιντε και να την κολυμπήσουμε, λίγο. Λίγοι βουτούν στο βυθό της, λίγοι καταδύονται στ' άδυτά της, λίγοι ξέρουν τα μυστικά της... τ' αληθινά της. Ζούμε σ' έναν κόσμο επιφάνειας, δίχα πρόθεση να γνωριστούμε, βαθύτερα. Προτιμούμε το εύκολο. Που εύκολα το έχουμε... μα και που εύκολα το χάνουμε...\n(26/9/15 - 12:14, λευκωσία)\nΑναρτήθηκε από Κουμέττος Κατσιολούδης στις 6:02 μ.μ.\nΤα χάδια σου ποθώ\nστο δέρμα μου επάνω........\nκι αν σ' όνειρο απτό......\nτη νύχτα σε κρατώ,\nπριν την αυγή σε χάνω!\n(26/9/15 - 18:27, λευκωσία)\nΜε μπάσταρδα όνειρα... διεκδικούμε το μερίδιο τής κληρονομιάς μας απ' τη νόμιμη πραγματικότητα τής διαφθοράς. Αυτή τη ζωή ζούμε!\n(26/9/16 - 16:49, λευκωσία)\nΘυμάσαι, ρε μάνα; Μεγαλύτερα παπούτσια, μεγαλύτερα ρούχα, μεγαλύτερα, όλα. Κι εγώ μεγάλωνα, ρε μάνα. Μεγάλωνα, για να γεμίσω τ' όνειρό σου. Γιατί, ρε μάνα; Δεν ήθελα να μεγαλώσω, ρε μάνα! Για χάρη σου....... το έκανα........\n(25/9/15 - 19:02, λευκωσία)\nΓια να λογιέσαι ποιητής χρειάζεται να εκδώσεις βιβλίο, λένε. Πάντως, το πιστοποιητικό γεννήσεώς μου... πάει καιρός, που το έχασα. Ζω άραγε;\n(25/9/17 - 20:55, λευκωσία)\nΑναρτήθηκε από Κουμέττος Κατσιολούδης στις 9:01 μ.μ.\n- Και με τις χαρές μου και τις λύπες μου, τι να κάνω, παππού μου;\n- Θα 'ναι οι χαρές σου κ' οι λύπες σου, παιδί μου, τόσο μεγάλες, που δεν θα τις χωράει το δικό σου το σώμα. Κανόνισε, λοιπόν, να 'χεις ανθρώπους, που θ' αγαπάς και θα σ' αγαπούν. Κανόνισε να 'χεις ανθρώπους, που θα τις μοιράζεσαι...........\n(25/9/14 - 16:09, λευκωσία)\nΞεφλουδίζεται κι η σάρκα.\n(25/9/17 - 17:08, λευκωσία)\nΈρχονται και μου λένε, Κορμακίτη μου, πως το ορθό δεν είναι να ονομάζομαι πρόσφυγας, αλλά εκτοπισμένος, διότι πρόσφυγας είναι αυτός, που τον αναγκάζουν να φύγει από την πατρίδα του. Πού να ξέρουν αυτοί, Κορμακίτη μου, τι σημαίνει πατρίδα! Πού να ξέρουν αυτοί, Κορμακίτη μου... πως πατρίδα είναι... μόνον, εκεί, που φτερουγίζει -ασταμάτητα κι ακούραστα- η καρδιά σου. Που χαμογελά, αληθινά κι απέραντα... η ψυχή σου. Που ανθίζουν και μοσχοβολούν τα όνειρά σου. Πού να ξέρουν αυτοί, Κορμακίτη μου... αχ, Κορμακίτη μου! Πατρίδα μου, αδιάστατη.... αναντικατάστατη........\n(25/9/17 - 16:17, λευκωσία)\nΜην προσπαθήσεις να με καταλάβεις. Δεν έχω ούτε υποτίτλους. Νιώσε με! Αλλη γλώσσα...... δεν μιλάω.\n(25/9/16 - 13:14, λευκωσία)\nΑναρτήθηκε από Κουμέττος Κατσιολούδης στις 8:59 μ.μ.\nΤζι' αντάν νυχτώνει τζι' εν είσαι...\nμιτά μου, εν σε έχω...\nο Πλάστης μου, καρτούλα μου..........\nψυσσή μου τζιαι ζωούλα μου,\nρωτά με πώς τζι' αντέχω!\n(25/9/16 - 23:08, λευκωσία)\nΑΝάΛΑΤΕΣ ΟΙ ΘάΛΑΣΣΕΣ...\nΠού πήγανε, πού σέρνονται...\nτ' ανίκητά σου "θέλω";\nΚαι το κρασί σου νέρωσες,\nαπ' τη ζωή ξενέρωσες...........\nσαν άχρωμο πινέλο.\nΑνάλατες οι θάλασσες.......\nρηχοί κ' οι ουρανοί σου.....\nμες στην αχλή σου χάνεσαι,\nούτ' από 'σέναν ψάχνεσαι,\nσβησμένοι κ' οι φανοί σου.\nΤα μπράτσα σου ξεθώριασαν....\nτο βλέμμα σου θλιμμένο,\nαπ' τη σκιά σου κρύβεσαι,\nμε τη σιωπή σου νίβεσαι............\nκαι τ' όνειρο κλεμμένο.\n(25/9/16 - 08:16, λευκωσία)\nΔεν κατάλαβες! Όταν σ' αγάπησα... δεν αναζητούσα λιμάνι. Περαστός ήμουν... να σε πάρω να φύγουμε.....\n(24/9/16 - 13:49, λευκωσία)\nΑναρτήθηκε από Κουμέττος Κατσιολούδης στις 8:56 μ.μ.\nΚι αν το βλέπεις ν' αράζει, πάντα, ήρεμο το λιοντάρι είναι που τίποτα δεν το φοβίζει, είναι που ξέρει καλά τις δυνατότητές του!\n(24/9/17 - 17:07, λευκωσία)\nΠροσοχή λίγο! Δεν είστε, μόνο, το πρότυπο των παιδιών σας. Το ίδιο πρότυπο θα χρησιμοποιήσουν κι αυτά, για να μεγαλώσουν, μια μέρα... και τα δικά τους παιδιά. Είτε υιοθετώντας τα καλά σας, αλλά και τ' αρνητικά σας... είτε υιοθετώντας τα καλά σας, απορρίπτοντας τ' αρνητικά σας... είτε, όμως... και τ' αντίστροφο!\n(24/9/17 - 16:38, λευκωσία)\nΠολλοί βιάζονται να σου πουν τα σ' αγαπώ τους. Το ίδιο άγευστα θα τρώνε: ωμά τα κρέατα κι άγουρα τα φρούτα και τα λαχανικά τους. Μακριά τους!\n(24/9/17 - 15:16, λευκωσία)\nΗ ζήλια, όπως και το άγχος... όπως και το καθετί, θα έλεγα, έχουν ως ένα σημείο και τα θετικά τους, αλλά από ένα σημείο και μετά ξεκινούν να γίνονται κουραστικά και ψυχοφθόρα, ξεκινούν να γίνονται αρρώστια........ να γίνονται θάνατος. Κι όχι για τους γύρω σου, αλλά για σένα. Διότι οι γύρω σου... θ' απομακρυνθούν από εσένα και θα τη γλιτώσουν. Eνώ, εσύ... πού θα πας;\n(24/9/17 - 12:56, λευκωσία)\nΚαι κοίτα να μην ξεχάσεις ν' αφήνεις αρμούς στις σχέσεις σου. Αποστάσεις απαραίτητες, για τις καρδιές... για τις συστολές και τις διαστολές, που θα έρθουν. Μη στρεβλώσει... μη ραγίσει, εύκολα... η αγάπη.\n(24/9/17 - 10:09, λευκωσία)\nΑναρτήθηκε από Κουμέττος Κατσιολούδης στις 12:48 μ.μ.\nΣΤΗΝ άΜΜΟ ΚάΣΤΡΑ ΧΤίΣΑΜΕ....\nΤα όνειρα, που είχαμε...........\nμας έχουν ξεγελάσει!\nΚι αν άλλα συμφωνήσαμε,\nγι' αλλού κι αν ξεκινήσαμε..........\nαλλού έχουμε φτάσει!\nΤα χρόνια, που διαβήκαμε...\nμια τύψη, που βαραίνει..........\nτο γέλιο.... το ντυθήκαμε,\nκ' η μοναξιά μάς μένει.\nΦεγγάρια, που αγγίξαμε...\nπλανέψαν την ψυχή μας,\nστην άμμο κάστρα χτίσαμε,\nκι αντίο η ζωή μας.\n(23/9/16 - 20:19, λευκωσία)\nΌλα, τα σκουπΙΔΙΑ.....\n(23/9/16 - 17:09, λευκωσία)\nΑναρτήθηκε από Κουμέττος Κατσιολούδης στις 9:17 π.μ.\nΔιότι η ζωή μας... κιτρινισμένες σελίδες μνήμης είναι. Που πάντα... θα τις προσπερνούμε... και πάντα..... θα τις βρίσκουμε μπροστά μας.....\n(23/9/15 - 05:22, λευκωσία)\nΓνωριμίες. Πολλές, σαν κάτι βιβλία, που τα παρατάμε στες πρώτες σελίδες. Αχ, εκείνες οι πρώτες σελίδες! Είτε σε κρατούν, είτε σε διώχνουν.........\n(23/9/14 - 22:44, λευκωσία)\nΑναρτήθηκε από Κουμέττος Κατσιολούδης στις 9:16 π.μ.\nΠροτιμώ την προσέγγιση των παιδιών. Σ' αγαπώ τη μια στιγμή... και δεν σ' αγαπώ την άλλη. Απλά. Γρήγορα. Αλλά, πάντα... αληθινά!\n(23/9/17 - 10:44, λευκωσία)\nΟι πλείστοι δεν αγαπούν. Επενδύουν! Κι αναμένουν κέρδος... ή τουλάχιστον όσα έδωσαν... να τα πάρουν, πίσω. Μόνο, που αγάπη... δεν είναι όσα παίρνουμε, αλλά όσα δίνουμε. Μόνο, όσα δίνουμε.....\n(23/9/17 - 17:56, λευκωσία)\nΑναρτήθηκε από Κουμέττος Κατσιολούδης στις 9:15 π.μ.\nΤΡΙΑΝΤΑΦΥΛΛέΝΗ ΜΟΥ, ΕΣΟύ...\nO κόσμος ούλλος χάνεται,\nαντάν φανείς, χαρώ σε.....\nτζι' αντάν στο στρώμαν ππέφτουμεν\nτζιαι τα γλυτζιά αρτζιέφκουμεν,\nπριν φύεις...... πεθυμώ σε!\nTζι' όσες φορές τα μάθκια σου,\nτα μάθκια μου θωρούσιν.......\nαχ, τα δικά μου καρτερούν\nπως τα δικά σου θα τους πουν,\nπολλά πως τ' αγαπούσιν......\nΤριανταφυλλένη μου, εσού.....\nανθέ μου, φως μου της αυκής,\nτο πιο γλυτζιήν νερόν της Γης,\nστα σσιείλη σου ξεβαίννει.\n(24/9/16 - 13:54, λευκωσία)\nΓια να σ' έχω... προσπάθησα κι εγώ να περπατήσω επάνω στο νερό, μα εγώ βούλιαξα. Το θαύμα ήταν πως σ' έκανα και γέλασες. Το θαύμα είναι πως με πίστεψες και μ' αγάπησες, χωρίς θαύμα.\n(24/9/17 - 07:04, λευκωσία)\nΑναρτήθηκε από Κουμέττος Κατσιολούδης στις 9:14 π.μ.\nΕΞάΡΧΕΙΑ ΜΟΥ... ΖΩή ΜΟΥ...\nΣκοτάδια, μεσημέρια μου....\nφωνές μου και κραυγές μου,\nαγέρωχα θεμέλια μου,\nμα κι η ουρά στα σκέλια μου........\nπού πήγαν οι πυγμές μου;\nΕξάρχεια μου... ζωή μου....\nκι αλλοπρόσαλλη Αθήνα.......\nθάνατος κι ανάσταση\nκαι μία καραντίνα.\nΚοστούμια μου, κουρέλια μου....\nπληγές μου και σιωπές μου,\nοι λύπες μου, τα γέλια μου,\nαρμύρες μου, τα μέλια μου..........\nλιογέρματα κι αυγές μου.\n(22/7/17 - 23:09, λευκωσία)\nΜάθετε τα παιδιά σας να συγχωρούν, διότι μες σ' έναν ατελή κόσμο, αυτός που δεν μπορεί να συχωρνάει, δεν μπορεί ν' αγαπάει. Ούτε και τον εαυτό του........\n(22/9/17 - 19:43, λευκωσία)\nΑναρτήθηκε από Κουμέττος Κατσιολούδης στις 9:13 π.μ.\nΣτην αγάπη, πάντα, υπάρχει περίσσευμα χρόνου, ενώ στον έρωτα έλλειμμα. Κατάλαβες, τώρα; Κατάλαβες, τώρα, μανάρι μου, γιατί δεν σε χορταίνω;\n(22/9/16 - 22:46, λευκωσία)\nΚάποιοι άνθρωποι, απλά, δεν μπορούν να σε πιάσουν... απλά, δεν μπορούν να σε φτάσουν. Ως εκεί φτάνει το μπόι τής σκέψης τους. Τέλος! Μάταια, προσπαθείς. Και πρόσεξε, καημένε μου! Πρόσεξε, μην τους κάνεις τη χάρη.... πρόσεξε, μη γελαστείς και μου κοντύνεις......\n(22/9/17 - 18:55, λευκωσία)\nΤα μεγαλύτερά μου αδέλφια είχαν, ήδη, προσφυγοποιηθεί. Κι απομείναμε στον Κορμακίτη μας... μονάχα, οι τρεις μας. Κάτι σαν Αγία Τριάδα: "Πατήρ, Υιος κι Άγιο Πνεύμα". Και δεν υπερβάλλω. Μαζί σας ένιωθα μικρός θεός.\nΟ δρόμος της Πακούς γινόταν, συχνά. Είτε για να πάμε στο περιβόλι τού παππού, είτε για να πάμε στον Λιθράτη. Με τον πατέρα, πολλές φορές, ξεκινούσαμε για το περιβόλι, μα καταλήγαμε στον Λιθράτη. Λες κι είχε μαγνήτη αυτή η θάλασσα. Την ήξερε παδκιάν-παδκιάν. Έξω και μέσα. Δεν την αγάπαγε, μόνο, επιφανειακά. Ήξερε πού και πότε υπάρχει κάθε είδος ψαριού. Ήξερε όλα τα τοπωνύμια, ήξερε τον κάθε θάμνο, το κάθε δέντρο, την κάθε πέτρινη λακκούβα με αλάτι. Ήξερε... διότι όταν αγαπάς οφείλεις και να ξέρεις!\nΗ μητέρα μάς συνόδευε, συνήθως, για να πάμε στις ελιές, αλλά και για να δει τι στο διάολο κάναμε στο περιβόλι. Σπέρναμε κάτι; Δε μας εμπιστευόταν. Ήξερε καλά τον πατέρα μου. Ήξερε καλά την αχαλίνωτη αγάπη του για τη θάλασσα. Η θάλασσα: το αντίπαλο δέος. Η απόλυτή του ερωμένη. Έφαγε πολύ κέρατο η μάνα μου. Εγώ, συνωμοτούσα, μαζί του. Είχαμε τα μυστικά μας. Άντρες βλέπετε. Μα η μάνα μου... μας λάτρευε. Ήταν η ασφάλεια μας. Η φροντίδα, η ανυστερόβουλη μέριμνα. Η μάνα μου! Πόσο δάκρυ κύλησε από τα μάτια της. Μάνα, χωρίς τα πλείστα παιδιά της. Πώς να χαμογελάσει; Πώς να νιώθει πληρότητα, αφού πλήρης δεν ήταν. Κι όμως... εμένα, πάντα, μου χαμογελούσε. Όχι, δεν έβαζε μάσκα. Αληθινά, μου χαμογελούσε. Δε με μεγάλωσε με ψέματα. Μαζί, γελούσαμε. Μαζί, κλαίγαμε. Ήξερε καλά ο ένας τον άλλον. Δεν προσποιούμασταν. Δεν κρυβόμασταν πίσω από τα δάκτυλά μας. Εξάλλου έπρεπε να ωριμάσω, νωρίς. Στα δώδεκα θα έφευγα κι εγώ. Πρόσφυγας σε μια τσιμεντένια πόλη. Από εγκλωβισμένος... ελεύθερος. Ελεύθερος.... ας γελάσω. Θυμάμαι τα πρώτα μου χρόνια στην προσφυγιά. Πιο φυλακισμένος δεν ξανάνιωσα. Πιο δυστυχισμένος δεν ξαναήμουνα. Μετά συμβιβάστηκα, κάπως. Κι από τότε επιβιώνω... θλιμμένος. Στους άλλους χαμογελάω. Τι νόημα έχει να τους φορτώνω τη θλίψη μου. Ο καθένας μας... τον σταυρό του. Ο καθένας μας... τα προβλήματά του.\nΚι ο χρόνος κυλά. Οι γονείς μου έζησαν τη ζωή τους, από το 1974, εγκλωβισμένοι. Εγκλωβισμένοι, για όλους τους άλλους. Ελεύθεροι, για μένα. Διότι, εγώ... ξέρω. Οι γονείς μου... έφυγαν... πέθαναν και τάφηκαν στον Κορμακίτη τους. Τι τυχεροί! Τι ζωή έζησαν! Πόσο υπέροχα πέθαναν! Και κυρίως... πόσο εύστοχα θάφτηκαν. Τους ζηλεύω.......\n(22/9/17 - 06:29, λευκωσία)\nΑναρτήθηκε από Κουμέττος Κατσιολούδης στις 9:10 π.μ.\nΣτοχεύουμε ψηλά. Μα η Γη γυρίζει.\n(21/9/17 - 18:16, λευκωσία)\nΑναρτήθηκε από Κουμέττος Κατσιολούδης στις 9:09 π.μ.\nΑναβολή —η παράδοξη βεβαιότητα των θνητών πως θα είναι παρόντες μες στο μέλλον.\n(21/9/17 - 17:16, λευκωσία)\nΌταν βγήκες ζωντανός μέσα 'πό τυφώνες... οι θύελλες κι οι καταιγίδες... σου είναι παιχνιδάκι!\n(21/9/17 - 17:01, λευκωσία)\n- Δεν σ' αγαπώ.....\n- Επειδή σε λατρεύω!\n(21/9/17 - 16:16, λευκωσία)\nΑναρτήθηκε από Κουμέττος Κατσιολούδης στις 9:08 π.μ.\nΕιρήνη δεν υπάρχει. Εκεχειρία είναι το σωστό.\n(21/9/17 - 15:26, λευκωσία)\nΕρωτευτήκαμε και λάθος ανθρώπους. Λάθος έρωτας, όμως, δεν υπάρχει!\n(21/9/17 - 15:16, λευκωσία)\nΟι χέστες τρέμουν την αλήθεια τους. Η έγνοια τους είναι το κωλόχαρτο και να 'χει νερό το καζανάκι. Μια καλή υστεροφημία ονειρεύονται. Γι' αυτήν ζουν... χωρίς να ζουν.\n(21/9/17 - 06:42, λευκωσία)\nΘα κουβαλάς μες στα μάτια σου την αυτοβιογραφία μου. Πόσο φθινόπωρο μάς απέμεινε; Ποιος επίλογος θα μας χωρέσει;\n(23/11/15 - 17:49, λευκωσία)\nΕπιτέλους, φθινόπωρο! Μας εξουθενώνουν, τελευταίως, τα καλοκαίρια. Τι βάσανο κι ετούτο —να ξυπνάς και να 'χεις τόσον καταγάλανο ουρανό να δικαιολογήσεις.\n(20/9/17 - 18:27, λευκωσία)\nΑναρτήθηκε από Κουμέττος Κατσιολούδης στις 9:06 π.μ.\nΜα ούτε και στο υστερόγραφο.......\nέγραφε τ' όνομά σου, Κερύνεια μου!\nΑχ, Κερύνεια μου.............\n(20/9/16 - 06:54, λευκωσία)\nΓεννιόμαστε και πεθαίνουμε, μόνοι μας. Αλλά ως εκεί... οι δυνάμεις μας.\n(20/9/17 - 13:10, λευκωσία)\nΑναρτήθηκε από Κουμέττος Κατσιολούδης στις 9:05 π.μ.\nΜε τη μάνα μου μαλώναμε, συχνά. Μα με τον πατέρα μου... ήταν αδύνατον. Μ' ένα βλέμμα του... μ' αφόπλιζε......\n(19/9/17 - 23:09, λευκωσία)\nΑναρτήθηκε από Κουμέττος Κατσιολούδης στις 9:04 π.μ.\nΗ αγάπη προϋποθέτει διαφάνεια. Να μην αφήνει σκιές. Να μην υπάρχουν ερωτήσεις. Ούτε απαντήσεις. Κι εξάπαντος: καμιά Πυθία στο σκαμνί της.\n(19/9/17 - 19:09, λευκωσία)\nΣτα ρίσκα τα αιφνίδια μου....\nγυρνώ σ' αεροδρόμια,\nμα μοιάζουν τα ταξίδια μου....\nπιο ίδια κι απ' τα ίδια μου......\nτ' ανόμοια, πλέον, όμοια.\n(19/9/17 - 18:26, λευκωσία)\nΚι αν δεν μπορείς να γίνεις καλύτερος... μη γίνεις χειρότερος.\n(19/9/17 - 17:31, λευκωσία)\nΕξοικειώθηκε τόσο με τις ήττες της. Πια, στην καθεμιά... χαμογελά.\n(19/9/17 - 17:03, λευκωσία)\nΑναρτήθηκε από Κουμέττος Κατσιολούδης στις 9:03 π.μ.\nΠλέον, με κουράζει -απίστευτα- η όποια προσπάθεια. Ιδιαίτερα, η αντίσταση.... στην κατηφόρα.\n(19/9/17 - 16:54, λευκωσία)\nΚι αυτό που θεωρείς τύχη, κάνε λίγη υπομονή. Πολλές φορές, μασκαρεμένη ατυχία είναι. Κι αντίστροφα.\n(19/9/17 - 13:35, λευκωσία)\n- Κρατάς μυστικά;\n(18/9/17 - 20:01, λευκωσία)\nΠροτιμάτε τ' απλά στη ζωή σας. Διότι κάθε πολύπλοκο... κι ένας λαβύρινθος. Και κάθε λαβύρινθος κρύβει κι έναν Μινώταυρο. Κι ο Θησέας δεν εμφανίζεται σ' όλα τα σενάρια.\n(18/9/17 - 06:34, λευκωσία)\nΝα πεθάνω από έρωτα; Εγώ, τον έρωτα ξέρω -μόνο- να τον ζω!\n(18/9/13 - 06:06, λευκωσία)\nΤο παιδικό μου όνειρο,\nστη μνήμη γκρεμισμένο,\n(18/9/16 - 8:24, λευκωσία)\nΑπό τους ανθρώπους... διαλέγω τους γελαρτεσιανούς. Που το γέλιο τους αναβλύζει στο πρόσωπό τους, χωρίς καμία προσπάθεια.\n(17/9/17 - 22:31, λευκωσία)\nΑναρτήθηκε από Κουμέττος Κατσιολούδης στις 9:00 π.μ.\nΟ παππούς μου έζησε εκατό χρόνια. Τα τελευταία του χρόνια μού έλεγε, διαρκώς, τις ίδιες ιστορίες. Δεν άκουγε και καλά. Κάθε φορά, τα ίδια. Και τα ίδια. Και τα ίδια. Ποτέ μου, δε βαρέθηκα να τον ακούω. Ποτέ μου, δεν ένιωσα κούραση. Με χαρά τον επισκεπτόμουνα... είτε στον Κορμακίτη, είτε στη Λεμεσό. Με χαρά καθόμουνα με τις ώρες, μαζί του, και τον άκουγα. Και κάθε φορά, ανακάλυπτα και κάτι νέο μέσα στις ιστορίες του. Βλέπετε ο κόσμος, πάντα, ο ίδιος είναι. Η οπτική μας γωνία.... είναι που τον αλλάζει.\n(17/9/17 - 21:37, λευκωσία)\n- Κι ο πιο ισχυρός βαθμός συγγένειας, παππού μου;\n- Το συμφέρον, παιδί μου.\n(17/9/17 - 19:21, λευκωσία)\n- Κι ο θάνατος, παππού μου;\n- Κι όταν θα ξέρω δεν θα μπορώ να σου απαντήσω, παιδί μου.\n(17/9/17 - 18:31, λευκωσία)\nΑναρτήθηκε από Κουμέττος Κατσιολούδης στις 8:59 π.μ.\nΑπόγευμα. Όσο πάει και νυχτώνει. Η νύχτα φέρνει τη γαλήνη. Περιορίζει την ορατότητα στ' αναγκαία κι απαραίτητα. Να μην υπάρχουν παρεμβολές. Καμία ενόχληση. Κανένας παρείσακτος κι ακάλεστος. Η νύχτα μάς παρέχει την απαραίτητη κάλυψη. Κι εμείς, χωρίς καμιά, πια, δικαιολογία... οφείλουμε να πάρουμε θέση. Και να δικάσουμε την ψυχή μας. Αμείλικτα κι ανεπηρέαστα. Δίκαια! Διότι η απόλυτη δικαιοσύνη, μόνο, μας σώζει. Αλλιώς, εμάς ξεγελούμε. Εμάς, τιμωρούμε. Εμάς. Μόνο, εμάς.\n(17/9/17 - 17:47, λευκωσία)\nΈχεις το χαμόγελο, που θα ήθελα να με ξυπνάει, κάθε πρωινό. Αυτό που διαψεύδει όσους λένε πως ο απόλυτος έρωτας δεν υπάρχει.\n(17/9/17 - 09:04, λευκωσία)\nΛοξοδρόμησα, μα άξιζε τον κόπο το φιλί σου!\n(16/9/17 - 17:26, λευκωσία)\nΈνιωθε εξαντλημένη. Κι όχι τόσο... απ' όσα προηγήθηκαν, αλλά... απ' όσα θ' ακολουθούσαν........\n(16/9/15 - 15:19, λευκωσία)\nΑγκάλιαζέ με ―υπενθύμιζέ μου, γιατί από ψάρια... δεν γίναμε πουλιά!\n(16/9/15 - 18:36, λευκωσία)\nΚι έμεινες, πατέρα μου,\nκι έγινες, μανούλα μου,\nάστρο της νυχτιάς,\nρούχα πένθιμα φορά,\nπια, η ευτυχία....\nκι όλα μαρανθήκανε.........\nτ' άνθη της καρδιάς!\n(15/9/17 - 19:05, λευκωσία)\nΜε το στανιό περπατούσε, δίπλα της. Με το στανιό τής κράταγε το χέρι. Με το στανιό έκανε έρωτα, μαζί της. Με το στανιό την παντρεύτηκε. Με το στανιό έκανε και παιδιά, μαζί της. Με το στανιό τα χρόνια περνούσαν. Χθες, τη χώρισε... και σήμερα βλέπει και ζηλεύει τα χελιδόνια. Όχι, που φεύγουν, μα που την άνοιξη θα επιστρέψουν. Βλέπετε, οι άνθρωποι, που έζησαν ή ζούνε, για μια ζωή, μαζί... μπορεί να τους χωρίζουν πολλά, μα τους ενώνουν, περισσότερα...\n(15/9/15 - 18:57, λευκωσία)\nΑναρτήθηκε από Κουμέττος Κατσιολούδης στις 6:17 μ.μ.\nΆκουγα τα λόγια σου, μα πίστευα την ηχώ τους ―η αλήθεια θέλει τον χρόνο της. Κ' η βεβαίωση... επιβεβαίωση!\n(15/9/15 - 20:37, λευκωσία)\nΑναρτήθηκε από Κουμέττος Κατσιολούδης στις 6:16 μ.μ.\nΔώσε αξία... αξία στα μικρά μεγάλη... και θα την αποκτήσεις κι εσύ. Διότι όλοι κι όλα... αναζητούν τον δρόμο. Τον δρόμο τον ολόφωτο.\n(15/9/16 - 07:15, λευκωσία)\nΤο φιλί μας δεν μπορεί να ήταν λάθος. Φιληθήκαμε.... άψογα!\n(14/9/17 - 22:36, λευκωσία)\nΤο καλό και το κακό, πάντα... και στα πάντα... θα συνυπάρχουν. Εσύ, αποφασίζεις ποιο από τα δυο θ' αναδείξεις, υπηρετώντας το. Η δύναμη σου κι η αδυναμία σου; Η ελεύθερη βούληση!\n(14/9/17 - 21:09, λευκωσία)\nΦεύγουνε γι' αλλού... άνθρωποί μας. Τα χρώματα τής ζωής μας αποδημούν κι αυτά, εν λευκώ... διαποτισμένα, σύγκορμα... με κέρινη χλωρίνη. Απομένει, μόνο... το μαύρο. Πένθιμο. Σιωπηρό κι άφωτο. Όπως τον σπόρο, που κάθε φθινόπωρο... σπέρνεται βαθιά στο χώμα. Μα από εκεί θα νικήσει τον χειμώνα... και θα φυτρώσει... και θα φέρει την άνοιξη. Να χαμογελούν οι άνθρωποί μας.... να χαμογελούν κι οι φθινοπωρινές μας αναμνήσεις........\n(14/9/17 - 20:32, λευκωσία)\nΚαι πάνε... κι αυτοί... κι "ερωτεύουνται", μπας και ξελασπώσουν από τη μοναξιά τους. Δυο μοναξιές, τώρα... αγκαλιασμένες, μαζί... πιότερο, στη λάσπη βυθίζουνται!\n(14/9/15 - 18:55, λευκωσία)\nΑναρτήθηκε από Κουμέττος Κατσιολούδης στις 6:14 μ.μ.\nΚοίτα με, μου είπες. Και σε κοίταξα. Άκου με, μου είπες. Και σε άκουσα. Μίλα μου, μου είπες. Και σου μίλησα. Άγγιξέ με, μου είπες. Μα τα χέρια μου, ατάραχα. Αν δεν ποθούν, πραγματικά... τυφλά και κωφάλαλα!\n(14/9/15 - 21:01, λευκωσία)\nΑς ξενυχτήσουμε, απόψε... κι ας καταμετρήσουμε τα υπάρχοντά μας. Δηλαδή, αυτά... που με την καρδιά... αγγίξαμε.\n(14/9/16 - 22:34, λευκωσία)\nΑριστεροί και Δεξιοί. Βόρειοι και Νότιοι. Πάνω Γειτονιά και Κάτω Γειτονιά και... και... και. Η τάση των ανθρώπων είναι ο διχασμός. Η ανάγκη των ανθρώπων είναι ο πόλεμος. Είναι η σύγκρουση. Είναι απαραίτητο να υπάρχει ο νικητής κι ο ηττημένος. Ο θετικός κι ο αρνητικός πόλος. Για να κυλά η ζωή... το καύσιμο είναι ο θάνατος.\n(13/9/17 - 20:47, λευκωσία)\nΑναρτήθηκε από Κουμέττος Κατσιολούδης στις 6:13 μ.μ.\nΟι ισοπεδωτικές γενικεύσεις κι οι αυθαίρετοι αφορισμοί.... διευκολύνουν κι ενισχύουν τον φασισμό. Μην πω... είναι φασισμός!\n(13/9/17 - 14:55, λευκωσία)\nΌπου κι αν είμαι....\nη σκέψη μου, σ' εσένα.\nΘάλασσά μου! Λιθράτη μου...\nΠατρίδα μου, γλυκιά μου.\nΣπιθαμή, μακριά σου...\nη πιο αρμυρή κι η πιο μακρινή...\n(13/9/17 - 06:54, λευκωσία)\nΑναρτήθηκε από Κουμέττος Κατσιολούδης στις 6:12 μ.μ.\nΔεν έχει σημασία... αν στην αρχή ο ένας αγαπά περισσότερο ή λιγότερο τον άλλον, συγκριτικά. Οι άνθρωποι, που κοιμούνται στο ίδιο κρεβάτι, γρήγορα, μπαλανσάρουν.......... ή χωρίζουν....... ή δακρύζουν.\n(12/9/17 - 21:36, λευκωσία)\nΑναρτήθηκε από Κουμέττος Κατσιολούδης στις 6:11 μ.μ.\nΟι ποιητές ζουν απρόβλεπτα. Εκεί, που αναμένεις να.\n(12/9/17 - 19:23, λευκωσία)\nΣυμβιβάστηκες, για να 'χεις κάποιον στο πλάι σου, όταν γεράσεις. Έλα, όμως, που οι νεκροί..... δεν γερνάνε..\n(12/9/12 - 06:20, λευκωσία)\nΑναρτήθηκε από Κουμέττος Κατσιολούδης στις 6:10 μ.μ.\nστους εγκλωβισμένους μας (†)\nΔε θα μάθουμε, ποτέ...\nγιατί εκείνα τα χελιδόνια δεν έφυγαν,\nγιατί δεν ακολούθησαν τα υπόλοιπα\nκαι παρέμειναν, μόνα...\nσπάζοντας τον κανόνα,\nπεθαίνοντας μες στο χειμώνα,\nπριν την άνοιξη δούνε...\n(αχ τι όμορφη, θα 'λεγαν, που 'ναι!),\nπριν οι τόποι ανθίσουν,\nπριν τ' αδέρφια τους, πίσω...\nστις φωλιές τους... γυρίσουν...\n(12/9/15 - 03:23, λευκωσία)\nΠολλοί, σαν σήμερα... δοκίμασαν να πετάξουν, ψηλά. Και πέταξαν... πολύ πιο ψηλά... κι απ' όσο περίμεναν.\n(11/9/17 - 19:32, λευκωσία)\nΕίμαι Ποιητής σημαίνει πως μ' ενδιαφέρει η άποψή σου. Αλλά περισσότερο του τρισέγγονού σου.\n(11/9/17 - 19:26, λευκωσία)\nΕίναι σημαντικό να κάνουμε τα παιδιά χαρούμενα, μα αυτό δεν φτάνει. Και μια σοκολάτα τα κάνει χαρούμενα!\n(11/9/17 - 17:39, λευκωσία)\nΚάποτε, με άναβες. Ο αναπτήρας γεμάτος. Η τσακμακόπετρα, όμως... ούτε μια σπίθα!\n(10/9/17 - 10:59, λευκωσία)\nΌταν ο έρωτας σβήσει... τον ονομάζουν αγάπη. Καλό κολπάκι, μα η καρδιά δεν ξεγελιέται.\n(10/9/17 - 10:54, λευκωσία)\nΣτις καφετέριες, πλέον... προτιμώ να θαυμάζω τη σοβαρότητα τού ύφους των ανθρώπων, παρά ν' ακούω και τι λένε.....\n(10/9/17 - 11:06, λευκωσία)\nΆνθρωποι. Ζηλεύουν ό,τι δεν έχουν. Κι αν δεν μπορούν να το έχουν... το απομυθοποιούν και το ισοπεδώνουν. Το εξευτελίζουν. Το ξεσχίζουν. Άνθρωποι. Τέσσερα πόδια. Τα δυο... τα ονόμασαν χέρια. Δεν είναι, όμως... τόσο απλό.....\n(10/9/17 - 10:55, λευκωσία)\nΈφευγες. Αναποφάσιστα τα βήματά σου. Πίσω σου... άφηνες αποτυπώματα. Αποτυπώματα, παντού! Για να ξέρω πού να σε βρω. Αλλά και για να μπορείς... να επιστρέψεις.\n(10/9/17 - 10:37, λευκωσία)\nΑναρτήθηκε από Κουμέττος Κατσιολούδης στις 6:07 μ.μ.\nΤα τελευταία χρόνια, μόλις μπω στην τάξη τούς χαμογελάω. Και μου χαμογελάνε κι αυτά. Την έπαθα, πολλές φορές, στο παρελθόν! Πλέον, αν δεν προπληρωθώ... δεν ξεκινάω το μάθημα.\n(10/9/17 - 10:16, λευκωσία)\nΌπως τα παιδιά! Στα ψέματα μαλώνουνε... όσοι αγαπιούνται.\n(10/9/17 - 10:09, λευκωσία)\nΑπό τους ανθρώπους κρατώ διάφορους. Φτάνει να χαμογελούν! Να τους κάνω και να με κάνουν. Αμφίδρομη η ευτυχία; Θα έλεγα πιο δίκαιη. Κι όπου υπάρχει δικαιοσύνη... υπάρχει μέλλον.\n(9/9/17 - 08:52, λευκωσία)\nΜια φορά κι έναν πανέμορφο καιρό. Που μετρούσαμε την ευτυχία και με γαβγίσματα και νιαουρίσματα. Που αγωνιούσαμε και χαμογελούσαμε, για κάτι μικρά... σήμερα, αδιάφορα.......\n(8/9/17 - 15:46, λευκωσία)\nΠΑΙΔΙά ΤήΣ ΓΗΣ -ΕΛΠίΔΑ ΤΗΣ-\nΑντάμωσα στο γέλιο σας...\nχωρίς εσάς... "τετέλεσται"...\nάνθη κι αρώματα,\nκαθένα μια ψηφίδα της...\nΣτ' απάνθισμα τής νιότης σας...\nκι αμάραντα τριαντάφυλλα...\nσ' όλους χαρίζετε!\n(8/9/14 - 20:57, λευκωσία)\nΤη Δευτέρα θα έρθετε και θα μπούμε στην τάξη. Θα με κοιτάξετε, θα σας κοιτάξω. Το πρώτο μας βλέμμα θα είναι και το πιο σημαντικό. Θα είναι εκείνο, που επάνω του... θα χτίσουΜΕ την Εμπιστοσύνη, την Ισότητα, τον Αλληλοσεβασμό, τη Γνώση, το Χαμόγελο, το Μέλλον... ή με μια λέξη... την Αγάπη! Εγώ κι εσείς... εσείς κι εγώ. Εγώ... ο δάσκαλος... κι εσείς... οι μαθητές μου. Εσείς... οι δάσκαλοι... κι εγώ... ο μαθητής σας!\n(11/9/15 - 16:48, λευκωσία)\nΌταν σου έδινα αγάπη, πού να ήξερες πως μου έδινα την αγάπη..... που μου έλειπε.................\n(7/9/17 - 22:28, λευκωσία)\nΤΙ ΘΕΣ, ΠάΛΙ, ΤΙ ΖΗΤάΣ;\nΞέχασε τα καλοκαίρια....\nδίχα μνήμη σε κοιτώ......\nδίχα χάδια μες στα χέρια.\nΦθινοπώριασε, για πάντα......\nάδειες οι φωτογραφίες\nκι οι καρδιές, χωρίς λεζάντα.\nΤ' άστρα έσβησαν, πριν χρόνια...\nκι αν η άνοιξη φανεί.....\nθα 'ν' χωρίς τα χελιδόνια.\n(7/9/17 - 20:12, λευκωσία)\nΤι πιο απόλυτο! Ο άνθρωπός σου να 'ναι κ' η φαντασίωσή σου!\n(7/9/16 - 23:24, λευκωσία)\nΚάποιο φθινόπωρο, που ήμουνα μικρός... αρχές Σεπτεμβρίου... ο μεταστάντας, πια, πατέρας μου... μ' έβγαζε, κάθε βράδυ, έξω στην αυλή... και βλέπαμε τ' αστέρια. Το πρώτο βράδυ, θυμάμαι... τον ρωτούσα, διαρκώς, γιατί το κάναμε αυτό... κι η απάντηση, που έπαιρνα ήταν, μόνο... βλέπε... βλέπε, τι όμορφα, που είναι! Κι εγώ... τα έβλεπα. Σε λίγα λεπτά έκλεινε τα μάτια του και με παρότρυνε κι εμένα να κάνω το ίδιο... τώρα, κλείσε τα μάτια σου και δες τα, μου έλεγε...... δες τα πόσο πιο όμορφα είναι! Κι εγώ τον εμπιστευόμουνα, απόλυτα.... και τα έκλεινα. Κι ως δια μαγείας... τα έβλεπα... τα έβλεπα, πεντακάθαρα. Κι ήταν πράγματι πανέμορφα! Κάθε βράδυ, για μια εβδομάδα, κάναμε το ίδιο. Βγαίναμε, έξω, και τα βλέπαμε. Τα βλέπαμε... με ανοιχτά και με κλειστά τα μάτια. Κι έτσι... εκείνο το φθινόπωρο... έμαθα να βλέπω με τα μάτια... αλλά, κυρίως, με την καρδιά. Εξάλλου, η όποια ομορφιά δεν είναι γνώση... ούτε καν, θα έλεγα, αίσθηση... είναι πίστη... πίστη και συναίσθημα...... είναι κι έρωτας.... έρωτας μεγάλος... έρωτας τυφλός! Γι' αυτό, ίσως... τον λένε κι έτσι.........\n(6/9/17 - 19:15, λευκωσία)\nΑν στην αγάπη, ψεύτικα.........\nφιλάς και προσποιείσαι,\nπάντα, θα είσαι μόνος σου.....\nμε όποιον και αν είσαι.\nΝεκρός, πριν την κηδεία σου,\nνα ζεις η τιμωρία σου,\nνα βλέπεις τη μιζέρια σου....\nχωρίς τα καλοκαίρια σου!\n(6/9/17 - 18:26, λευκωσία)\nΣπίτια, γεμάτα πόνο και δάκρυ. Απ' έξω πανέμορφοι κήποι... ξεγελάνε το μάτι!\n(6/9/17 - 17:04, λευκωσία)\nΤΖΙΑΙ ΚΑΡΤέΡΩ ΣΕ, έΛΑ ΜΟΥ........\nΤζιαι καρτερώ σε να φανείς\nμες στην αγκάλην μου να μπεις,\nτζιαι με λυχνάριν το φεγγάριν,\nνα σε θωρώ... ούλλον, καμάριν.\nΤζιαι καρτερώ σε, έλα μου........\nέλα τζιαι χαμογέλα μου,\nτριαντάφυλλα τζιαι γιασουμιά!\nΤζιαι καρτερώ σε να φανείς,\nόπως τον Ήλιον της αυκής.......\nνα ξημερώσει, μέσα μου........\nπουρέκκα, πριγκιπέσσα μου.\n(6/9/17 - 15:44, λευκωσία)\nΜ' ατελείς κριτές... ουδείς τέλειος!\n(6/9/17 - 14:54, λευκωσία)\nΠροσοχή, παρακαλώ! Πολλά τετράποδα παριστάνουν τα δίποδα..........\n(6/9/16 - 13:56, λευκωσία)\nΚαι τι όμορφα, ρε μάνα, σε μνημονεύει... συνεχίζοντας να μοσχοβολά το γιασεμί... στου σπιτιού μας...... το κατώφλι........\n(6/9/15 - 07:53, λευκωσία)\nΓνωρίζουμε ανθρώπους, για να γνωρίσουμε καλύτερα τον εαυτό μας. Άλλοι θα μας βγάλουν τον καλό κι άλλοι τον κακό εαυτό μας. Να τους ευχαριστείτε, πιότερο, τους δεύτερους. Κάποιος πρέπει να βγάλει το φίδι από την τρύπα, αν θα το σκοτώσεις... ή καλύτερα...... άσε το να φύγει.........\n(5/9/17 - 21:09, λευκωσία)\nΠάντα, θα σε πληγώνει... η ευτυχία, που δεν διεκδίκησες.\n(5/9/17 - 20:56, λευκωσία)\nΑ τζιαι τούντο "Πόθεν έσχες",\nσσίλια έχουν πέντε δείχνουν.........\nεν μαστόροι οι αφέντες,\nπέρα-δώθε.... να τα κρύφκουν.\nΤζιαι να φτιάχνουσιν τζιαι νόμους\nπά' στα μέτρα τους ραμμένους.....\nτζι' αν φωνάξουμεν τζιαι νάκκον......\nούλλους έχουν μας δεμένους!\nΠριν ο πετεινός λαλήσει......\nθα ζητήσουμεν ρουσφέττιν,\nεν τ' αδιόρθωτον κακόν μας......\nτης φυλής μας το κκισμέττιν.\n(4/9/17 - 21:58, λευκωσία)\nOι νεκροί... δεν συγχωρούνε......\n(4/9/16 - 17:43, λευκωσία)\nΑναρτήθηκε από Κουμέττος Κατσιολούδης στις 5:57 μ.μ.\nΆσε στην άκρη τους χρησμούς,\nο χρόνος τρέχει, πάει....\nμε λόγια ξάστερα μιλά..........\nαυτός που αγαπάει!\n(4/9/17 - 16:41, λευκωσία)\nΗ μόνη μας ελπίδα ήταν, είναι και θα παραμένει ο καλός άνθρωπος.\n(3/9/17 - 19:00, λευκωσία)\nΑναρτήθηκε από Κουμέττος Κατσιολούδης στις 5:56 μ.μ.\nΤο να καταδικάζεις την ανθρωπότητα, χωρίς να συμπεριλαμβάνεις και τον εαυτό σου... αποτελεί, τουλάχιστον, υποκρισία.\n(3/9/17 - 18:50, λευκωσία)\nΔεν είχα τίποτα. Και σου έδωσα τα πάντα. Αυτό το μικρό θαύμα ονομάζεται αγάπη.\n(3/9/17 - 10:32, λευκωσία)\nΑναρτήθηκε από Κουμέττος Κατσιολούδης στις 5:54 μ.μ.\nΈρωτας. Η μόνη νόσος, που όταν τη θεραπεύσεις... πεθαίνεις!\n(3/9/17 - 09:56, λευκωσία)\nστον Θάνο Ανεστόπουλο († - 3/9/2016)\nΔιάφανα κρίνα... ψυχές στολίζουνε,\nγια σένα, μόνο, πλέον, ανθίζουνε.........\nμα όλα που 'πες μνήμες που μένουνε,\nεσύ, κι αν φεύγεις... αυτές δε φεύγουνε!\n(03/9/16 - 21:35, λευκωσία)\nΑναρτήθηκε από Κουμέττος Κατσιολούδης στις 5:53 μ.μ.\nO έρωτας τριαντάφυλλα\nσκορπά στο περασμάν του...................\nτζι' αν θα σου πει μεν αρνηθείς\n-ούτε στιγμήν μεν το σκεφτείς-\nνα πας στο κάλεσμάν του!\n(2/9/17 - 24:07, λευκωσία)\nΤις νύχτες θα σε καρτερώ.........\nγια κάμε μου τη χάρην,\nνα έρκεσαι να σε θωρώ......\nμαζίν, με το φεγγάριν!\n(2/9/17 - 22:27, λευκωσία)\nΜε το στανιόν εν γίνεται.......\nαγάπη να αντέξει\nτζιαι με την πρώτην αφορμήν......\nο χωρισμός θα έρτει!\n(2/9/17 - 21:41, λευκωσία)\nΑγάπα με, αχ, τζι' άφησ' με...\nψηλά, για να πετάσω\nτζι' αν θέλω, πίσω, θα στραφώ....\nμες στην αγκάλην σου να μπω\nτζιει μέσα να κουρνιάσω!\n(2/9/17 - 19:06, λευκωσία)\nΑντάν νυχτώνει τα πουλιά........\nστην τζοίτην τους γυρίζουν,\nμα 'γιώνι μες στην προσφυγιάν......\nσ' άλλην, που εν θέλω φωλιάν,\nμε μαυρισμένην την καρκιάν,\nτα μάθκια μου δακρύζουν.\n(2/9/17 - 18:52, λευκωσία)\nΚι ο έρωτας τι; Αυξάνεις στο διπλάσιο τις πιθανότητες θανάτου σου...........\n(2/9/17 - 17:09, λευκωσία)\nΑναρτήθηκε από Κουμέττος Κατσιολούδης στις 5:50 μ.μ.\nΛες κι έγινε λάθος στο μαιευτήριο. Άλλων τη ζωή μεγαλώσαμε. Τι νόημα, όμως, έχει! Το θέμα είναι... αν την αγαπήσαμε... το θέμα είναι.... αν κι εμείς, μαζί της.... μεγαλώσαμε....... στην καρδιά.... στην καρδιά....................\n(2/9/17 - 16:59, λευκωσία)\nΤο χειρότερο; Απλά, να είσαι με κάποιον. Χωρίς να υπάρχεις. Χωρίς να υπάρχει.\n(2/9/17 - 16:26, λευκωσία)\nΤζι' αν μιαν ζωήν μου τάσσατε...\nχορτάτην τζιαι χλιδάτην...\nψουμίν τζι' ελιάν θα θκιάλεα.......\nτζιαι να 'μουν στον Λιθράτην...\n(2/9/14 - 22:24, λευκωσία)\nΑναρτήθηκε από Κουμέττος Κατσιολούδης στις 5:49 μ.μ.\nΚι αν δε βρω εισιτήριο... θα με βρεις, εκεί. Λαθρεπιβάτη... μες στην καρδιά σου......\n(2/9/16 - 19:09, λευκωσία)\nΑναρτήθηκε από Κουμέττος Κατσιολούδης στις 5:48 μ.μ.\nΤη συνηθίζεις τη μοναξιά. Καλή γκόμενα. Λίγο μαλακισμένη, αλλά τι να κάνουμε! Μην τα θέλουμε κι όλα.....\n(2/9/15 - 18:42, λευκωσία)\nKάτι έρωτες, που ειπώθηκαν στη σίγαση......\n(1/9/17 - 20:42, λευκωσία)\nΑναρτήθηκε από Κουμέττος Κατσιολούδης στις 5:47 μ.μ.\n- Κι οι άνθρωποι, γιαγιούλα μου;\n- Κι οι άνθρωποι τι, κοριτσάκι μου; Εισπνοή κι εκπνοή! Σου παίρνουν ό,τι χρειάζονται. Σου φορτώνουν, οι αθεόφοβοι, και τα σκουπίδια τους... και κλοτσιά στον κώλο......\n(1/9/17 - 10:25, λευκωσία)\nΑναρτήθηκε από Κουμέττος Κατσιολούδης στις 5:46 μ.μ.\nΚι απ' την Κερύνεια φεύγουν τα χελιδόνια. Τα μόνα, όμως... που της ξανάρχονται. Με τις φωλιές τους, όμως, δεν ξέρω τι γίνεται. Τις βρίσκουν, όπως τις άφησαν; Είναι γκρεμισμένες; Κάθησαν μέσα σπουργίτια; Σαύρες, μήπως; Ποιος ξέρει!\n(1/9/17 - 07:49, λευκωσία)\nΚάθε φορά, που ερωτεύεται.....\n(3/2/16 - 20:23, λευκωσία)\nΜου πήρε χρόνια να καταλάβω πως ο άνθρωπος, κυρίως... δεν είναι αυτός, που σου δείχνει, αλλά αυτός, που του δείχνεις.......\n(1/9/15 - 14:29, λευκωσία)\nΑναρτήθηκε από Κουμέττος Κατσιολούδης στις 5:44 μ.μ.\nΤην αδρωπιάν γυρεύκω την......\nμες στ' ουρανού τα ύψη,\nγιατί σ' ετούτον τον ντουνιάν,\nσ' όποιον τζι' αν πήα μαχαλάν......\nεν ήβρα ούτε μιαν σταξιάν,\nχαρκούμαι έσσει λείψει.\nTην αδρωπιάν γυρεύκω την.....\nλαλούν μου εξηλείφτην,\nεχάθηκεν που τες καρκιές.....\nτζι' οι μέρες μας που φωτεινές,\nσαν το πισσούριν σκοτεινές\n―ο Ήλιος πού εκρύφτην;\nΤην αδρωπιάν γυρεύκω την..........\nμες στη ζωήν, που ζούμεν,\nμα τζιείνη ζει στα πρωτινά,\nστα γρόνια μας μες στα χωρκά,\nτα πιο γλυτζιά τζι' αληθινά...\nτζι' εν θα την ξαναδούμεν!\n(11/9/16 - 16:36, λευκωσία)\nΑναρτήθηκε από Κουμέττος Κατσιολούδης στις 5:37 μ.μ.\nKάτι ήξερε ο Μόντης, που παραινούσε τον Πενταδάκτυλο ν' ανασηκώσει την πλάτη του και να τους αποσείσει. Από εμάς..... δεν περίμενε τίποτα........\n(4/9/16 - 10:05, λευκωσία)\nΑναρτήθηκε από Κουμέττος Κατσιολούδης στις 4:21 μ.μ.\nΚαι το αίσθημα τής ανάγκης ανταπόδοσης τού λήπτη; ...\nΕίμ' ερωτευμένος, μαζί σου, σημαίνει... θέλω να εί...\nΜια μέρα... θα μοιράζουμε την ελ-ιά και κάποιοι θα...\nΣτο ικρίωμα τής κενοδοξίας... αποκεφαλίζεται η απλ...\nΚι όσο μεγαλώνουμε... ασπρίζουνε τα μαλλιά μας, ασ...\nΤΗΣ ΜΑΡΩΝΙάΣ ΚΑΜάΡΙ!στον 2ο μου ξάδελφο... Ιωσήφ Ι...\nΤα φθινοπωρινά πρωινά μας διατηρούν, ακόμη, μια γε...\nΜην καπνίζεις. Μην πίνεις. Μην... μην... μην... κα...\nΊσως, και κουρασμένοι, πλέον. Ίσως, κι απογοητευμέ...\nΤα χάδια σου ποθώ στο δέρμα μου επάνω........ κι α...\nΜε μπάσταρδα όνειρα... διεκδικούμε το μερίδιο τής ...\nΘυμάσαι, ρε μάνα; Μεγαλύτερα παπούτσια, μεγαλύτερα...\nΓια να λογιέσαι ποιητής χρειάζεται να εκδώσεις βιβ...\n- Και με τις χαρές μου και τις λύπες μου, τι να κά...\nΆγνωστοι. Διαδίκτυο. Άγουρα γδυσίματα. Ξεφλουδίζετ...\nΈρχονται και μου λένε, Κορμακίτη μου, πως το ορθό ...\nΜην προσπαθήσεις να με καταλάβεις. Δεν έχω ούτε υπ...\nΤζι' αντάν νυχτώνει τζι' εν είσαι... μιτά μου, εν ...\nΑΝάΛΑΤΕΣ ΟΙ ΘάΛΑΣΣΕΣ...Πού πήγανε, πού σέρνονται.....\nΔεν κατάλαβες! Όταν σ' αγάπησα... δεν αναζητούσα λ...\nΚι αν το βλέπεις ν' αράζει, πάντα, ήρεμο το λιοντά...\nΠΡΟΣ ΓΟΝΕίΣΠροσοχή λίγο! Δεν είστε, μόνο, το πρότυ...\nΠολλοί βιάζονται να σου πουν τα σ' αγαπώ τους. Το ...\nΗ ζήλια, όπως και το άγχος... όπως και το καθετί, ...\nΚαι κοίτα να μην ξεχάσεις ν' αφήνεις αρμούς στις σ...\nΣΤΗΝ άΜΜΟ ΚάΣΤΡΑ ΧΤίΣΑΜΕ....Τα όνειρα, που είχαμε....\nΌλα, τα σκουπΙΔΙΑ.....κουμΕττος κ.(23/9/16 - 17:09...\nΔιότι η ζωή μας... κιτρινισμένες σελίδες μνήμης εί...\nΓνωριμίες. Πολλές, σαν κάτι βιβλία, που τα παρατάμ...\nΠροτιμώ την προσέγγιση των παιδιών. Σ' αγαπώ τη μι...\nΟι πλείστοι δεν αγαπούν. Επενδύουν! Κι αναμένουν κ...\nΤΡΙΑΝΤΑΦΥΛΛέΝΗ ΜΟΥ, ΕΣΟύ...O κόσμος ούλλος χάνεται...\nΓια να σ' έχω... προσπάθησα κι εγώ να περπατήσω επ...\nΕΞάΡΧΕΙΑ ΜΟΥ... ΖΩή ΜΟΥ...Σκοτάδια, μεσημέρια μου....\nΠΡΟΣ ΓΟΝΕίΣΜάθετε τα παιδιά σας να συγχωρούν, διότ...\nΣτην αγάπη, πάντα, υπάρχει περίσσευμα χρόνου, ενώ ...\nΚάποιοι άνθρωποι, απλά, δεν μπορούν να σε πιάσουν....\nΤα μεγαλύτερά μου αδέλφια είχαν, ήδη, προσφυγοποιη...\nΣτοχεύουμε ψηλά. Μα η Γη γυρίζει.κουμΕττος κ.(21/9...\nΑναβολή —η παράδοξη βεβαιότητα των θνητών πως θα ε...\nΌταν βγήκες ζωντανός μέσα 'πό τυφώνες... οι θύελλε...\n- Δεν σ' αγαπώ..... - Γιατί; - Επειδή σε λατρεύω!κ...\nΕιρήνη δεν υπάρχει. Εκεχειρία είναι το σωστό.κουμΕ...\nΕρωτευτήκαμε και λάθος ανθρώπους. Λάθος έρωτας, όμ...\nΟι χέστες τρέμουν την αλήθεια τους. Η έγνοια τους ...\nΘα κουβαλάς μες στα μάτια σου την αυτοβιογραφία μο...\nΕπιτέλους, φθινόπωρο! Μας εξουθενώνουν, τελευταίως...\nΜα ούτε και στο υστερόγραφο....... έγραφε τ' όνομά...\nΓεννιόμαστε και πεθαίνουμε, μόνοι μας. Αλλά ως εκε...\nΜε τη μάνα μου μαλώναμε, συχνά. Μα με τον πατέρα μ...\nΗ αγάπη προϋποθέτει διαφάνεια. Να μην αφήνει σκιές...\nΣτα ρίσκα τα αιφνίδια μου.... γυρνώ σ' αεροδρόμια,...\nΚι αν δεν μπορείς να γίνεις καλύτερος... μη γίνεις...\nΕξοικειώθηκε τόσο με τις ήττες της. Πια, στην καθε...\nΠλέον, με κουράζει -απίστευτα- η όποια προσπάθεια....\nΚι αυτό που θεωρείς τύχη, κάνε λίγη υπομονή. Πολλέ...\n- Κρατάς μυστικά;- Ναι....- Σ' αγαπώ!κουμΕττος κ.(...\nΠροτιμάτε τ' απλά στη ζωή σας. Διότι κάθε πολύπλοκ...\nΝα πεθάνω από έρωτα; Εγώ, τον έρωτα ξέρω -μόνο- να...\nΤο παιδικό μου όνειρο, στη μνήμη γκρεμισμένο, δακρ...\nΑπό τους ανθρώπους... διαλέγω τους γελαρτεσιανούς....\nΟ παππούς μου έζησε εκατό χρόνια. Τα τελευταία του...\n- Κι ο πιο ισχυρός βαθμός συγγένειας, παππού μου; ...\n- Κι ο θάνατος, παππού μου; - Κι όταν θα ξέρω δεν ...\nΑπόγευμα. Όσο πάει και νυχτώνει. Η νύχτα φέρνει τη...\nΈχεις το χαμόγελο, που θα ήθελα να με ξυπνάει, κάθ...\nΛοξοδρόμησα, μα άξιζε τον κόπο το φιλί σου!κουμΕττ...\nΈνιωθε εξαντλημένη. Κι όχι τόσο... απ' όσα προηγήθ...\nΑγκάλιαζέ με ―υπενθύμιζέ μου, γιατί από ψάρια... δ...\nΚι έμεινες, πατέρα μου, μια φωτογραφία... κι έγινε...\nΜε το στανιό περπατούσε, δίπλα της. Με το στανιό τ...\nΆκουγα τα λόγια σου, μα πίστευα την ηχώ τους ―η αλ...\nΔώσε αξία... αξία στα μικρά μεγάλη... και θα την α...\nΤο φιλί μας δεν μπορεί να ήταν λάθος. Φιληθήκαμε.....\nΤο καλό και το κακό, πάντα... και στα πάντα... θα ...\nΦεύγουνε γι' αλλού... άνθρωποί μας. Τα χρώματα τής...\nΚαι πάνε... κι αυτοί... κι "ερωτεύουνται", μπας κα...\nΚοίτα με, μου είπες. Και σε κοίταξα. Άκου με, μου ...\nΑς ξενυχτήσουμε, απόψε... κι ας καταμετρήσουμε τα ...\nΑριστεροί και Δεξιοί. Βόρειοι και Νότιοι. Πάνω Γει...\nΟι ισοπεδωτικές γενικεύσεις κι οι αυθαίρετοι αφορι...\nΌπου κι αν είμαι.... η σκέψη μου, σ' εσένα. Κορμακ...\nΔεν έχει σημασία... αν στην αρχή ο ένας αγαπά περι...\nΟι ποιητές ζουν απρόβλεπτα. Εκεί, που αναμένεις να...\nΣυμβιβάστηκες, για να 'χεις κάποιον στο πλάι σου, ...\nστους εγκλωβισμένους μας (†)Δε θα μάθουμε, ποτέ......\nΠολλοί, σαν σήμερα... δοκίμασαν να πετάξουν, ψηλά....\nΕίμαι Ποιητής σημαίνει πως μ' ενδιαφέρει η άποψή σ...\nΕίναι σημαντικό να κάνουμε τα παιδιά χαρούμενα, μα...\nΚάποτε, με άναβες. Ο αναπτήρας γεμάτος. Η τσακμακό...\nΌταν ο έρωτας σβήσει... τον ονομάζουν αγάπη. Καλό ...\nΣτις καφετέριες, πλέον... προτιμώ να θαυμάζω τη σο...\nΆνθρωποι. Ζηλεύουν ό,τι δεν έχουν. Κι αν δεν μπορο...\nΈφευγες. Αναποφάσιστα τα βήματά σου. Πίσω σου... ά...\nΤα τελευταία χρόνια, μόλις μπω στην τάξη τούς χαμο...\nΌπως τα παιδιά! Στα ψέματα μαλώνουνε... όσοι αγαπι...\nΑπό τους ανθρώπους κρατώ διάφορους. Φτάνει να χαμο...\nΜια φορά κι έναν πανέμορφο καιρό. Που μετρούσαμε τ...\nΠΑΙΔΙά ΤήΣ ΓΗΣ -ΕΛΠίΔΑ ΤΗΣ-Αντάμωσα στο γέλιο σας....\nΤη Δευτέρα θα έρθετε και θα μπούμε στην τάξη. Θα μ...\nΌταν σου έδινα αγάπη, πού να ήξερες πως μου έδινα ...\nΤΙ ΘΕΣ, ΠάΛΙ, ΤΙ ΖΗΤάΣ;Τι θες, πάλι, τι ζητάς; Ξέχ...\nΤι πιο απόλυτο! Ο άνθρωπός σου να 'ναι κ' η φαντασ...\nΚάποιο φθινόπωρο, που ήμουνα μικρός... αρχές Σεπτε...\nΑν στην αγάπη, ψεύτικα......... φιλάς και προσποιε...\nΣπίτια, γεμάτα πόνο και δάκρυ. Απ' έξω πανέμορφοι ...\nΤΖΙΑΙ ΚΑΡΤέΡΩ ΣΕ, έΛΑ ΜΟΥ........Τζιαι καρτερώ σε ...\nΜ' ατελείς κριτές... ουδείς τέλειος!κουμΕττος κ.(6...\nΠροσοχή, παρακαλώ! Πολλά τετράποδα παριστάνουν τα ...\nΚαι τι όμορφα, ρε μάνα, σε μνημονεύει... συνεχίζον...\nΓνωρίζουμε ανθρώπους, για να γνωρίσουμε καλύτερα τ...\nΠάντα, θα σε πληγώνει... η ευτυχία, που δεν διεκδί...\nΑ τζιαι τούντο "Πόθεν έσχες", σσίλια έχουν πέντε δ...\nOι νεκροί... δεν συγχωρούνε......κουμEττος κ.(4/9/...\nΆσε στην άκρη τους χρησμούς, ο χρόνος τρέχει, πάει...\nΗ μόνη μας ελπίδα ήταν, είναι και θα παραμένει ο κ...\nΤο να καταδικάζεις την ανθρωπότητα, χωρίς να συμπε...\nΔεν είχα τίποτα. Και σου έδωσα τα πάντα. Αυτό το μ...\nΈρωτας. Η μόνη νόσος, που όταν τη θεραπεύσεις... π...\nστον Θάνο Ανεστόπουλο († - 3/9/2016)Διάφανα κρίνα....\nO έρωτας τριαντάφυλλα σκορπά στο περασμάν του........\nΤις νύχτες θα σε καρτερώ......... για κάμε μου τη ...\nΜε το στανιόν εν γίνεται....... αγάπη να αντέξει τ...\nΑγάπα με, αχ, τζι' άφησ' με... ψηλά, για να πετάσω...\nΑντάν νυχτώνει τα πουλιά........ στην τζοίτην τους...\nΚι ο έρωτας τι; Αυξάνεις στο διπλάσιο τις πιθανότη...\nΛες κι έγινε λάθος στο μαιευτήριο. Άλλων τη ζωή με...\nΤο χειρότερο; Απλά, να είσαι με κάποιον. Χωρίς να ...\nΤζι' αν μιαν ζωήν μου τάσσατε... χορτάτην τζιαι χλ...\nΚι αν δε βρω εισιτήριο... θα με βρεις, εκεί. Λαθρε...\nΤη συνηθίζεις τη μοναξιά. Καλή γκόμενα. Λίγο μαλακ...\nKάτι έρωτες, που ειπώθηκαν στη σίγαση......κουμΕττ...\n- Κι οι άνθρωποι, γιαγιούλα μου; - Κι οι άνθρωποι ...\nΚι απ' την Κερύνεια φεύγουν τα χελιδόνια. Τα μόνα,...\nΚάθε φορά, που ερωτεύεται..... ξαναγεννιέται παρθέ...\nΜου πήρε χρόνια να καταλάβω πως ο άνθρωπος, κυρίως...\nΗ ΑΔΡΩΠΙάΤην αδρωπιάν γυρεύκω την...... μες στ' ου...\nKάτι ήξερε ο Μόντης, που παραινούσε τον Πενταδάκτυ...


ΔΗΜΗΤΡΗΣ ΡΑΨΩΜΑΤΙΩΤΗΣ | sfedona.gr\nΑρχικήΡεπορτάζΑυτοδιοίκησηΠολιτικήΠαραπολιτικάΠεριβάλλονΑνακοινώσειςΑθλητικάΚαταγγελίεςΕκδηλώσειςΑπόψειςΟικονομίαΠελοπόννησοςΥγεία-Διατροφή-ΟμορφιάΕπικοινωνία-ΔεοντολογίαLifestyleΕλλάδα You are here:Home June 03, 2017 Με ταυτότητα «επιχειρηματία» στο Επιμελητήριο... !!! ο Δημήτρης Ραψωματιώτης\nFebruary 23, 2017 ΔΗΜΗΤΡΗ …….. ΜΕ ΠΟΙΟΝ ΑΣΧΟΛΕΙΣΑΙ ΤΩΡΑ ;;!!\nΑγαπητέ Δημήτρη Ραψωματιώτη\nΕιλικρινά μας ξάφνιασες που αποφάσισες να απαντήσεις και μάλιστα δημόσια σε κάποιον γνωστό για το ύφος και το ήθος του υποτιθέμενο bloger!! Και φυσικά δεν θα δημοσιεύσουμε την απάντηση σου αυτή .\nΈχεις ανακοινώσει πρώτος με συνέπεια και σοβαρότητα ότι θα είσαι υποψήφιος για την προεδρία του Επιμελητηρίου και το γνωρίζει όλη η Κορινθία.\nΜπορεί να διαφωνούμε με κάποια από το δρώμενά σου –ειδικά τον τελευταίο διάστημα με την υπερπροσπάθεια σου να στηρίξεις την ελεημοσύνη του «σεπτού ποιμενάρχη μας» με τέτοιο ενημερωτικό πάταγο(!!)\nTags: ΔΗΜΗΤΡΗΣ ΡΑΨΩΜΑΤΙΩΤΗΣ Read more about ΔΗΜΗΤΡΗ …….. ΜΕ ΠΟΙΟΝ ΑΣΧΟΛΕΙΣΑΙ ΤΩΡΑ ;;!!